By Исмоил Муҳаммад Яъқуб on 03/31/2020 СИЙРАТ ТАРИХ\nЕттинчи: Пайғамбар саллаллоҳу алайҳи ва салламнинг Хадича розияллоҳу анҳога вафодорликлари\nШак-шубҳасиз, Расулуллоҳ саллаллоҳу алайҳи васаллам ўта вафодор, вафодорларга вафо кўрсатишда тенгсиз намуна эдилар. У зот мухлиса ва солиҳа хотинлари Хадичага унинг ҳаётлигида ҳам, вафотидан кейин ҳам вафодор бўлдилар. Ҳаётлик чоғида уни жаннат башорати билан хурсанд этдилар. Унга Аллоҳнинг ва Жаброилнинг саломини етказдилар. Абу Ҳурайра розияллоҳу анҳудан ривоят қилинади: “Жаброил алайҳиссалом Пайғамбар саллаллоҳу алайҳи ва салламга келиб: “Эй Расулуллоҳ, Хадича ҳузурингизга келди. Ўзи билан егулик-ичгулик солинган бир идиш олиб келди. Олдингизга кирганида унга Раббингиздан ва мендан салом етказинг. Унга жаннатда тилло ва марвариддан бино этилган уйнинг башоратини беринг. У уйда на шовқин ва на қийинчилик бор”, дедилар”.\nОйша розияллоҳу анҳо Пайғамбар саллалоҳу алайҳи ва салламнинг Хадичага унинг ўлимидан кейин ҳам кўрсатган вафодорликларини эслаб бундай дейди: “Пайғамбар саллалоҳу алайҳи ва салламни хотинларидан биронтасига Хадичага рашк қилганимча рашк қилмаганман. Ҳолбуки мен уни кўрмаганман. Пайғамбар саллалоҳу алайҳи ва саллам уни кўп эслар эдилар. Гоҳида қўй сўйиб, гўштини бир неча қисмга бўлиб, Хадичанинг дугоналарига тарқатар эдилар. Баъзан мен у зотга: “Гўё дунёда Хадичадан бошқа хотин йўқдек гапирасиз”, десам: “У ундай эди, бундай эди, ундан фарзандлар кўрганман”, дер эдилар.\nХадичанинг синглиси Пайғамбар саллалоҳу алайҳи ва саллам ҳузурларига кириш учун изн сўраганда у зот Хадичани эслаб, уни хурсандлик билан ҳузурларига чорлаган эдилар. Ойша розияллоҳу анҳодан ривоят қилинади: “Хадичанинг синглиси Ҳола бинти Хувайлид Расулуллоҳ саллалоҳу алайҳи ва саллам ҳузурларига кириш учун рухсат сўради. Пайғамбар саллаллоҳу алайҳи ва саллам унинг овозидан Хадичани эслаб, хурсанд бўлиб: “Ё Аллоҳ! Ҳола бинти Хувайлид-ку!” дедилар. Мен рашким келиб: “Қачонлардир ўтиб кетган, тиши тўкилган қурайшлик бир кампирни эслайверар экансиз-да, Аллоҳ сизга ундан яхшисини берган-ку!” дедим.\nПайғамбар саллалоҳу алайҳи ва саллам Хадича тириклик даврида ҳам тез-тез келиб турадиган бир аёлга илтифот кўрсатиб, вафодорлик иймондан эканини кўрсатиб берган эдилар.\nСаккизинчи: Пайғамбарларни ёлғончига чиқариш одати\nВарақа: “Кошки қавмингиз сизни чиқариб юбораётган даврда тирик бўлсайдим, кошки ўшанда ёш бўлсайдим”, деганида Пайғамбар саллаллоҳу алайҳи ва салалм: “Улар мени чиқарадиларми?” деган, у: “Ҳа, сиз олиб келгандек нарсани олиб келган ҳар бир кишига адоват қилинган. Агар мен сизнинг даврингизгача яшасам, албатта сизга катта ёрдам кўрсатаман”, деган эди. Бу ҳадис ўтмишдаги барча миллатларнинг Аллоҳга даъват этувчиларга қарши тутган йўлларини баён этади. Улар тутган йўл Пайғамбарни ёлғончига чиқариш ва ватанидан қувғин қилиш эди.\n“Лут қавмининг унга жавоби бундай бўлди: Лутнинг хонадонини шаҳрингиздан чиқариб юборинглар. Улар ўзларини пок тутадиган инсонлар эмиш!” (Намл, 56).\n“Шуайбнинг қавмидаги мутакаббир зодагонлар: “Эй Шуайб, агар динимизга қайтмасанглар, биз сени ва сен билан бирга мўмин бўлганларни албатта диёримиздан қувиб чиқарамиз”, дейишди. Шуайб: “Биз уни ёмон кўрсак ҳам-а?!” деди” (Аъроф, 88).\n“Кофир бўлган кимсалар уларга: “Биз сизларни диёрларимиздан қувиб чиқарамиз ё динимизга қайтасизлар”, дедилар. Шундан сўнг Аллоҳ пайғамбарларига ваҳий қилди: “Бизни ва пайғамбарларимизни инкор қилган кофирларни албатта ҳалок қиламиз” (Иброҳим, 13).\nТўққизинчи: “ваҳий тўхташи” деган сўзи\nСийратшунос уламолар қадимда ҳам, ҳозирда ҳам ваҳийнинг бир муддат тўхташи мавзусида баҳс юритганлар. Ҳофиз Ибн Ҳажар айтади: “Ваҳийнинг узилиб қолиши унинг бир муддат кечикиши бўлиб, бу ҳолат Пайғамбар саллаллоҳу алайҳи ва салламда ваҳийга бўлган иштиёқни ошириш учун бўлган эди”.\nЖобир ибн Абдуллоҳ Ансорий разияллоҳу анҳу ривоят қилишича, Пайғамбар саллаллоҳу алайҳи ва саллам айтадилар: “Бир куни йўлда кетаётиб осмондан бир овоз эшитдим. Қарасам, баногоҳ Хиро ғорида олдимга келган фаришта осмон билан ер ўртасида муаллақ курсида ўтирибди. Бу ҳолни кўриб қўрқиб кетдим ва уйга келиб: “Мени ўраб қўйинглар, мени ўраб қўйинглар”, дедим. Шундан сўнг ушбу оятлар нозил бўлди: “Эй кийимларига ўралиб олган зот! Туринг, огоҳ этинг. Парвардигорингизни улуғланг. Кийимларингизни пок тутинг. Бут-санамлардан узоқ бўлинг. Эвазига кўпроқ нарса берсинлар деган илинжда инфоқ-эҳсон қилманг” (Муддассир, 1-6). Сўнг ваҳий яна нозил бўла бошлади.\nСафиюрраҳмон Муборакпурий айтади: “Ваҳийнинг узилиб қолиш муддати ҳақида бир неча хил ривоятлар айтилган. Ибн Саъд Абдуллоҳ ибн Аббос розияллоҳу анҳумодан келтирган ривоятда ваҳийнинг узилиб қолиш муддати бир неча кун деб айтилган. Бу борада энг тўғри сўз шудир. Ваҳийнинг тўхтаб қолиши икки ярим йил ёки уч йилга чўзилган деган гаплар саҳиҳ эмас”.\nАммо Пайғамбар алайҳиссалом шу сабабли қаттиқ хафа бўлиб, тоғларнинг чўққисидан ўзларини ерга ташлаб юборгудай бўлар эдилар ва шундай қилмоқчи бўлганларида Жаброил у зотга кўриниб: “Хурсанд бўлинг, сиз Аллоҳнинг расулисиз”, дер эди, деган мазмундаги ривоятлар саҳиҳ эмас. Қолаверса, бундай қилиш Аллоҳнинг ҳифзи ҳимоясида бўлган улуғ зотнинг шаънларига ярашмайди ҳам”. \n Муслим ривояти, «Китоб фазоил ас-саҳоба», 2423.\n Бухорий ривояти, “Китоб маноқиб ал-ансор”, 3818.\n Муслим ривояти, “Китоб фазоил ас-саҳоба”, 2437.\n Бухорий ривояти, “Китоб бадъ ал-ваҳий”, 3. Муслим “Китоб ал-иймон”да (252, 160) ривоят қилган. Бу ердаги лафз Бухорий ривоятига тегишли.\n Бухорий ривояти, 4.\n Табақоту Ибн Саъд: 1/196.\n«Ар-раҳиқ ал-махтум”, 79-80-бетлар.\n Суҳайлий, “Ар-равз ал-анф”, 2/433-434-бетлар.\n Фатҳул Борий (1/27, 12/352). Муҳаммад Содиқ Аржун, “Муҳаммад Расулуллоҳ” (1/385-458).\nAvvalgi maqolaДард ва даво (85): Қалбга етадиган қадарий жазолар (03)\nKeyingi maqola Охирзамон қирғинлари (17): Охирзамон фитна ва қирғинларига оид далилларни татбиқ этишдаги энг муҳим қонун-қоидалар


Дунёни титратган офат - Уч илдиз\nУстоз Аҳмаджон Мелибоевнинг “Маҳорат мактаби”дан\nИнсоният тарихи ҳозиргача ҳам, амин бўлайликки, бундан кейин ҳам узлуксиз, бири иккинчисидан муҳим ва оғир, сирли-синоатли имтиҳонлардан иборат бўлади. Вақт тушунчасидан бошқа жамики мавжудлик – ер, сув, олов ва ҳаво, тун ва кун, ёмғир ва шамол, баҳору қиш одамларсиз ҳам ўз хизматида давом этаверади. Инсон эса туғилмасидан аввал яхши яшаш учун муттасил курашга, гоҳ ғолиб, гоҳ мағлуб бўлишга маҳкум. Ҳар икки ҳолатда ҳам у ўзи, оиласи, зурриётлари, жамият, давр манфатларига мос хулосаларга келиши, турмуш тарзида, ўй-қарашларида, ақлу идрокида нималарнидир ўзгартириши ёхуд нималардандир воз кечиши, ихтиролар қилиши, яратиши ва ҳаётига татбиқ этиши зарур бўлади. Бусиз яшаб бўлмайди. Ҳаёт давом этгани сари, инсоннинг моддий ва маънавий эҳтиёжлари ҳам ошиб боради.\nОлиманинг бундай нуқтаи назари билан танишгандан сўнг, китобни варақламасликнинг иложи йўқ. Баъзи хулосаларни айнан келтираман: “Вирус сўзи лотинчадан таржима қилинса шарбат, шилимшиқ чўкма (чўкинди), заҳар маъносини беради… У тўқимадан ташқарида бўлганида хавфсиз, қайсидир йўл билан тўқима ичига жойлашиб олгач, мустақил равишда кўпая бошлайди…\nВируслар ҳақидаги билимларимиз кун сайин такомиллашиб бораётир. Янги-янги ҳақиқатлар ошкор бўлмоқда. Улар ҳаёт, тириклик мавжуд бўлган ҳамма жойда мавжуд экан, генларга ёпишиб, мутация жараёнига туртки бериш, шакл-шамойилини ўзгартириш, ўзларидан бошқа бир ёпишмани тўқимадан олиб ташлаш ва, ҳатто, генларни бир-бирига қўшиб юборишга ҳам қодир эканлар. Олимларнинг эътирофича, масалан, онковируслар баъзи ҳолларда зарарланган тўқимани даволашлари ҳам мумкин экан. Демакки, вируслар фақат зарарли эмас. Уларнинг “ҳаёти”, яшаш фалсафаси ғоят мураккаб, эволюцияси жуда узоқ. Баъзи функциялари фидойи табибларни эслатади. Ҳақ талаб қилмай, беминнат ишлашади, чарчоқ нималигини билишмайди. Янада муҳими, жонзотлар учун орадан ўтаётган миллион-миллион йилларнинг мутлақо аҳамияти йўқ, улар яшашда, ҳаракатда, ижобий ва салбий фаолиятда давом этаверадилар. Олимлар ҳатто ядро реакторларида ҳам вируслар яшашини аниқлашган. Берлиндаги табиатшунослик музейида сақланаётган суяк скелет бундан 15 миллион йил аввал яшаган динозаврга тегишли. У суякни емирувчи ўта хавфли вирус туфайли ўлган. Ер юзида 300 миллион йил аввал ҳам вирус бўлган. Океан сувларида шунча вақтдан бери бемалол сузиб юрган целекант балиқлари (яқин-яқингача олимлар уларни аллақачон қирилиб кетган деб ҳисоблардилар) вируслар билан “тил топишиб” яшаш мумкинлигини аллақачон исботлашган дейиш мумкин.\nТиббиёт узоқ олишувдан сўнг чечак устидан узил-кесил ғалаба қозонгани маълум. Аммо у вақти-вақти билан ўзини эслатиб туради. “Испан грипи” яшовчанликда бошқа турдошларидан қолишмайди: юз йил аввал жангда ҳалок бўлган аскарнинг суягида сақланиб қолган. Вабо бир вақтлар Европа аҳолисининг учдан бирини ҳалок қилган, 600 йил аввал шу касалликдан Рим аҳолиси бутунлай қирилган.\nДемакки, вирусни вирусдан фарқлаш зарур. Бунинг учун, энг аввало, микроскоп ёрдамида кўзга ташланадиган тождор офатни яхши ва чуқур ўрганмоқ даркор. Улар ҳаётда мавжуд жамики тирик организмларнинг умумий сонидан ҳам кўп, бир-икки ҳамла билан бунча лашкарни енгиб бўлмайди. Шу боис, инсон ва вируслар ўртасидаги жанг, таниқли вирусолог Светлана Поспелованинг таъбирича, узоқ давом этадиган “самовий уруш”ларни эслатади. Вирусология фани ҳозиргача 5 минггга яқин вирус турларини илмий жиҳатдан ўрганган, аммо уларнинг сони миллиондан ортиқ. Кураш ҳали-вери тугамаслиги аён ҳақиқат. Чунки уларда шахсий тўқима йўқ, ўз ҳолича яшай олмайди, кўпаймайди ҳам. Бунинг учун у пайт пойлаб туриб, бирор тирик организм ёки бактериянинг тўқимасига чирмовуқдай ёпишиши керак. Шундай қилса, орадан кўп ўтмай, янги-янги нусхалари пайдо бўлади. Ажабланарлиси шундаки, тўқимадан чиққан вирус ҳалок бўлади, аммо янги нусхалар “ота-боболари” ишини давом эттириб, тўқималарни шитоб билан маҳв этишади. Бу иш баъзи қушларнинг маккорлигини эслатади: улар бола очиш учун ин қурмайди, аксинча, бошқа қушларнинг тайёр иссиққина инидан фойдаланишади.\nБундан англашиладики, ҳозирча ҳеч бир олимга насиб этмаган вакцинани топиш ва уни амалиётга татбиқ этиш билан бирга, асосий кучни инсон иммунитетини тенгсиз “жанг”га тайёрлаш муаммосига сарфлаш керак. Бошқа йўл йўқ. Баъзи вирусшунослар одамлар қизамиқ касали каби, эртами-кечми, барибир, коронавирус билан юзма-юз келиши муқаррар, деган фикрда собит туриб, “яккама якка майдонга чиқиш” қанча эрта содир бўлса, шунча яхши” дейишмоқда. Бу икки йўлнинг қайси бири муҳимлигини вақт кўрсатади.\nДунёнинг кўпгина мамлакатларида бугун коронавирусга қарши махсус вакцина яратиш устида жиддий тадқиқотлар олиб борилмоқда, очиқ, ёпиқ лабораториялар тинимсиз ишламоқда. Кимдир муваффақият остонасида яқин келиб қолган, бошқа бир олим синов тажрибаларини бошлаб юборган бўлиши мумкин. Иккинчи томондан, бу вирус табиий яратилмами ёки илмий тафаккур ҳосиласими, деган баҳс авж олмоқда. Ҳар бир томон ўзининг қарашларини исботлашга уринаётир. Улар орасида Хитойнинг Ухань шаҳридаги лабораторияга ишора қилиш кўпроқ: бу ерда олимлар кўршапалаклар билан ишлашаётгани матбуотда кўп бор айтилди. “Мир новостей” газетасининг шу йил 19 февраль сонида эълон қилинган мақолада Гуанчжоудаги Технология университетининг бир гуруҳ биолог олимлари томонидан тайёрланган маъруза ҳақида гап боради. Маърузада коронавирус Уҳандаги лабораториядан қочиб чиққанлиги, у ерда олимлар 155 та, Хубэй вилоятида эса 450 та кўршапалак билан ишлаётганлари, бу жониворлардан бири ходимлардан бирининг қўлини тишлаб олгани айтилади. Хитой томони эса барча айбловларни ишончли тарзда рад этмоқда.\nБосма ва интернет нашрларида бугун етакчилик қилаётган мавзулардан бири – пандемиядан кейинги ҳаёт, натижа ва оқибатлар ҳақида. Бу хусусда шу қадар кўп гапирилмоқдаки, коронавирус анчадан бери мудраб ётган илмий тафаккурни жонлантириб юборди, дейишдан ўзга чора йўқ. Тахмину фаразлар, эътиборсиз қолдирилган огоҳлантиришларнинг сон-саноғига етиб бўлмайди. Пандемия боис, дунёда ҳаддан ташқари кўп вирусолог олимлар мавжудлигини билиб олдик, аммо уларнинг иш услублари, таклиф ва мулоҳазалари бир-биридан анча фарқ қилиши, ҳурмат билан айтганда, ажабланарлидир.\nМашҳур Билл Гейтснинг фикрларига қулоқ тутайлик: Сайёрамиз Зика, Эбола, SARS, MERS каби кўплаб вирусларни бошдан ўтказди. Одамлар эпидемияларнинг оқибатлари нақадар даҳшатли эканлигини тушунишлари учун шуларнинг ўзи етарли дея вақтида огоҳлантирган эдим. Эпидемияларга тайёр эмаслигимиз ҳақида, балки агар илм-фанга инвестиция киритсак, уларга қарши тайёр бўла олишимиз ҳақида ҳам гапиргандим. Лекин афсуски, бунга эътибор бўлмади, керагидан анча кам иш қилинди. Вакциналар яратиш соҳасида қандайдир ютуқлар бўлгандир, аммо диагностика, вирусга қарши дори-дармон, антитаначаларни ишлаб чиқиш механизмларини ўрганиш, яъни ривожлантиришимиз зарур бўлган соҳаларга келганда, ҳеч қандай қўллаб-қувватлаш кузатилмади. Энди эса ҳаво томчилари орқали юқадиган вирусга дуч келдик. Афсуски, менинг салбий прогнозларим ўзини оқламоқда”.\nГейтс “Шундай сайт яратиш керакки, унга кириб ким эканлигингиз, ёшингиз, қон таркибингиз, қаерда ишлашингиз ҳақида тўлақонли маълумот қолдиришингиз, ўзингиздаги касаллик белгиларини тавсифлаш имконияти бўлсин. Мазкур тизим ёрдамида сизга зудлик билан тест керакми-йўқми, қаерда бу ишни қилиш мумкинлиги аниқлаб берилади. Балки орадан ярим йил ўтиб-ўтмай, тестларни уй шароитида қилиш ва орадан 24 соат ўтиб натижасини билиш имконияти яратилар. Аммо ҳозирча барча тестлар шифокорлар иштирокида лабораторияларда қилинмоқда, холос”, деган фикрни айтмоқда. Гейтснинг махсус сайт яратиш таклифи ҳозирнинг ўзидаёқ жиддий эътирозларга сабаб бўлди. Уларда айтилишича, “агар шундай сайт яратилиб, унинг тўхтовсиз фаолияти йўлга қўйилса, инсоннинг наинки соғлиғини, унинг турмуш тарзи, яъни, хатти-ҳаракати, қаерга боргани, ким билан учрашгани, нималар тўғрисида бош қотираётганини ҳам назорат қилса бўлади. Бундай ноёб маълумотлардан ким қандай мақсадда фойдаланишини тасаввур қилиш қийин.\nЕвропалик экспертларнинг фикри қуйидагича: “Дунёни қамраб олган бугунги инқироз шароитида Ўзбекистон пандемия таъсирини камайтириш учун тегишли чораларни кўрмоқда. Муҳими, бу борада давлат томонидан кенг кўламли вазифалар вақтида белгиланди. Тадбиркорларга солиқ юкини камайтириш бўйича муҳим имтиёзлар берилди. Коронавирус тарқалишини муваффақиятли ва самарали енгиб ўтиш учун Япония ва бошқа мамлакатлар тажрибасидан фойдаланилмоқда. Ўз навбатида, ушбу мамлакат яқин қўшни давлатлар билан бирдамликни мустаҳкамлашга интилмоқда. Ўзбекистон бу борада бошқа давлатларга ўрнак бўлаётир. Президент Шавкат Мирзиёев ушбу йўналишда ҳамкорликни янада ривожлантириш мақсадида қўшни давлатлар раҳбарларини аниқ мақсадли ҳаракатларни ўзаро мувофиқлаштиришга даъват этмоқда. Қирқ йилдан ортиқ давом этаётган қуролли можаролар туфайли соғлиқни сақлаш тизими заифлашган қўшни Афғонистонга инсонпарварлик ёрдами юборилиши Ўзбекистон дипломатияси ва яхши қўшничилик сиёсатини ўзида яна бир бор намоён этди”.\nПрофессор М. Чибанинг (Япония) фикрлари ғоят эътиборли: “Коронавирус инфекциясининг дунё бўйлаб тарқалиши ва Ўзбекистоннинг ушбу офатга қарши кўраётган қатъий чораларини қизиқиш билан кузатмоқдаман. Ўзбекистон коронавирус талофатларини ўз бошидан ўтказган Хитой, Жанубий Корея ҳамда бошқа мамлакатларнинг тажрибасини ўз вақтида ва самарали ўрганишга муваффақ бўлди. Фуқаролар карантин даврида ҳукумат томонидан эълон қилинган барча кўрсатма ва тавсияларга амал қилишлари шарт. Ўзбекистон махсус карантин зоналарини барпо этди. Ушбу ҳолат давлат ўз халқи саломатлиги ва келажаги учун қайғураётганидан далолат беради… Мен дунё мамлакатларига Ўзбекистон тажрибасини ўрганиш ва қўллашни маслаҳат бераман”.\nСуррей университети (Англия) илмий ходими, иқтисодчи Симон Мейр пандемиядан кейин дунё иқтисодий муносабатларда турли тизимлар пайдо бўлишини тахмин қилади. Унинг фикрича, ҳозир аксарият давлатлар амалда қўллаётган давлат капитализми сиёсат шакли сифатида устуворлик қилиши мумкин. Бунда товар айирбошлаш жараёни иқтисодиётни ҳаракатга келтирувчи асосий куч сифатида кўрилади, шу боис дунёнинг етакчи давлатлари савдо ва ишлаб чиқариш жараёнини тиклашга зўр беради. Бу сценарий пандемия қисқа вақт давом этганда ва уни назорат қилиш мумкин бўлиб тургандагина қўл келиши мумкин. Узоқ давом этадиган пандемия шароитида эса давлат бозорни ушлаб туриш учун тобора кўпроқ ресурс тикишига тўғри келади, аммо бунинг уддасидан чиқиш осон кечмайди.\nОлимнинг фикрича, пандемия шароитида бозорни ҳимоя қилиш инструменти сифатида эмас, балки аҳоли ҳаётини ҳимоя қилиш мақсадида ишчиларга пул тўлаш энг тўғри йўллардан биридир. Давлат иқтисодиётнинг ҳаёт учун зарур бўлган озиқ-овқат маҳсулотларини ишлаб чиқариш, энергия, турар-жой соҳаларига аралашади, холос. Айни чоғда, давлат инсонларнинг бирламчи ҳаётий эҳтиёжлари бозор манфаатлари учун ўлжага айланиб қолмаслигини таъминлайди.\nЎзаро ёрдамга асосланган тизим ҳам мавжуд. Бу йўлдан кетилганда, аҳолининг саломатлиги ҳақида қайғуриш иқтисодиётнинг устувор тамойилига айланади. Бунда давлат муҳим рол ўйнамайди – алоҳида шахслар, кичик гуруҳлар ўзлари мансуб бўлган жамиятни қўллаб-қувватлаб, унга ёрдам беришни бошлашади. Одамлар жамоаларга бирлашиб, маълум ҳудудда хавфсизлик ва барқарорликни таъминлаш бўйича чоралар режасини ишлаб чиқиши, эҳтиёжманд аҳоли қатлами ҳақида қайғуриш норасмий гуруҳларнинг зиммасига тушиши мумкин. Бунинг учун эса кучли демократик давлат “Катта салоҳиятга эга соғлиқни сақлаш тизимини яратиши, бозор иқтисодиётининг инжиқликларига мослаша олмаган қатлам ҳимоясини таъминлаши, фуқароларга ёрдам гуруҳларини ташкил этишлари учун имкон яратиши керак. Муҳими, инқирозлар учун таъсир формалари фақатгина иқтисодий манфаатлар эмас, инсонпарварликка асосланиши зарур”.\nДунё матбуотида бошқа йўналишдаги фикрлар ҳам мавжудки, уларга ҳам эътибор бериш зарур. Айрим кузатувчиларнинг фикрича, пандемия муносабати билан оммавий ахборот воситаларида инсон руҳиятига ўта салбий таъсир кўрсатувчи мақола, шарҳ ва турфа хил тахминлар шу қадар кўпайганки, улар моҳиятига кўра, муаммонинг асл даражасидан анча кўп ва хавфли. Бу ҳам ўзига хос пандемия. Турли шов-шувлар оқибатида маълум тоифа одамларда қўрқув, умидсизлик, ишончни йўқотиш кайфияти юзага келмоқда. Бундай психологик ҳолатдан ўзларининг нохолис мақсадларида фойдаланувчилар бор. Карантин шароитида кўплар даромадининг бир қисмини йўқотади, бошқа кимлардир эса ноиложлик ҳолатига тушганлар ҳисобига мўмай пул ишлаб олади. Баъзи мамлакатларда кўпчилик карантин муддатини узайтириш тарафдори, бунинг боиси шуки, уларнинг бизнеси одамларнинг уйда қолиши билан боғлиқ. Шундай экан, карантин бекор қилинганидан кейин янги муаммолар пайдо бўлиши ҳам эҳтимолдан холи эмас.\nБундай таклифларни яна кўплаб келтириш мумкин. Хулоса ўрнида шуни айтиш жоизки, пандемия боис одамларнинг ҳаётга, жамиятга муносабатида ижобий ўзгариш юз бериши, кундалик турмуш тарзи, орзу-ҳаваси ва ўй-хаёлларида огоҳлик, камтарлик, жамоавийлик, сабр-қаноат каби фазилатлар янада кучайишига умид қилса бўлади. Янги аср вабосининг келиши-ю кетишидан ҳар бир киши, оила, жамоа, маҳалла, жамият қандай хулоса чиқариши, ўз қарашлари, иш тутумини қандай таҳрир қилиши ғоят муҳим. Давлатимиз раҳбари сўзлари билан айтганда, “коронавирус хавфи йўқолганидан кейин ҳам халқимиз карантин пайтидаги айрим қоидаларни ўзининг одатий турмуш тарзига айлантириши керак”.\nМақолага нуқта қўйиш олдидан яна икки-учта хабар билан танишдим. Бундан анча йиллар аввал Нью-Йоркда осмондан ўлик кўршапалаклар ёғила бошлаган, орадан кўп ўтмай мамлакатни безгак офати қамраб олган экан. Бу воқеа шу йил 20 март куни, сўнг 6 апрелда Исроилда такрорланибди. Одамлар орасида кўршапалакларнинг ини саратон касаллигини даволаши мумкин деган миш-миш тарқалгач, баъзи сохта тадбиркорлар тунда чивин билан озуқланадиган қўлқанотли сутэмизувчиларнинг уйини бузиб, мўмай даромад топмоқчи ҳам бўлишган. Бу хусусда маҳаллий матбуотимизда ёзилди ҳам. Ухандаги лабораторияда ўтказилган тажрибалар эса дастлаб АҚШда бошланган экан.\n“Ҳуррият”, 2020, 3 июнь.\nNext story Яна ўша… канизак ҳақида\nPrevious story Журналист бўлай десангиз…


DxOMark: Илғор камерафонлар рейтингида жиддий ўзгариш бўлди - Terabayt.Uz\nDxOMark: Илғор камерафонлар рейтингида жиддий ўзгариш бўлди\nБир муддат аввал Huawei тақдим қилган янги -- Mate 10 смартфонлар туркуми флагманлари «нейронли процессор», «сунъий ақл» каби ваҳимали технологиялар билан тақдим қилинди.\nЯнги технологиялар гаджетларга аниқ-равшан сурат олишига хизмат қилиши тақдимотда ҳам қайд этилган эди. Leica'нинг қўш сенсорли бош камера сенсорларидан бири 12 мегапикселли ва у рангли сенсор ҳисобланади. Иккинчи -- 20 мегапикселли модул эса монохром сенсор. Уларга ёруғлик тақсимлашда ҳозирча энг илғор бўлган f/1.6 диафрагмаси ва оптик барқарорлаштириш тизими ўрнатилган.\nKirin 970 процессорида алоҳида NPU (Neural Processing Unit) деб номланган блок мавжуд. Бу қисмга жорий қилинган "сунъий идрок" технологияси ёрдамида смартфон "ақлли машина"га айланади ва қатор илғор функцияларни бажаради. Мисол учун, бу технология смартфонга фотосуратдаги буюмларни таниб олиш, олинган суратларни сифатли қилиб қайта ишлаш каби вазифаларни бажаради.\nБугун фотокамералар имкониятларини синовдан ўтказувчи DxOMark лабораторияси Huawei Mate 10 Pro сурат олиш имтиҳонларида 97 балл тўплаган. Натижада, янги флагман умумий рейтингда 2-ўринни эгаллаган. 1-ўринда эса Google Pixel 2 смартфони турибди. Жаҳондаги энг яхши сурат олувчи смартфонлар рейтингида 3-рин iPhone 8 Plus ва Samsung Galaxy Note 8 флагманларига насиб қилган.\nDxOMark мутахассислари Mate 10 Pro камерасининг имкониятлари тўғрисида тўхталар эканлар, камера деталларни яхши акс эттириш, "шовқинни" камайтириш, кенг динамик диапазонни ифодалаш, тезкор автофокуслаш ва оптик яқинлаштиришда пешқадам эканини қайд этишган. Шу билан бирга, видео тасвирга олишда камерада ёруғлик паст шароитда динамик диапазон билан боғлиқ муаммо юзага келгани айтилган.\nҚуйида Mate 10 Pro камерасида олинган илк суратларга баҳо беринг.\n#кучли смартфон #яхши камера #Huawei Mate 10 Pro


Боланинг келажакда қашшоқ инсон бўлишига олиб келадиган тарбиядаги хатолар - Daryo\n21:59, 07.10.2020 41504\nЁмон баҳо учун жазолаш табиий, деб ўйлайдиган ота-оналар фарзанди ҳамиша стрессда бўлади. Бундай ота-оналарга бола, унинг руҳияти эмас атрофдагилар фикри ва нима деб ўйлаши муҳим. «Қизим / ўғлим омадсиз эканини эшитган одамлар мен ҳақимда нима деб ўйлайди?» сингари фикрлар билан ўзларини оқлаш ҳолатлари ҳам кузатилиши мумкин ва бундай вазиятда болада аълочи синдроми шакллана бошлайди. Етакчи ва биринчи бўлиш ҳамма нарсадан муҳим бўлади. Вояга етганда эса бундай фарзандлар бирон нарса муваффақиятга эришишига 100 фоиз амин бўлмаса, ҳаракат қилмайди, бу эса ҳаётда кўп қоқилишлари, янги нарсага қарор қила олмай қийналишларига сабаб, ҳаётини ўзгартиришига эса тўсиқ бўлади. Мактабда аъло баҳога ўқиган боланинг ҳаётда муваффақиятга эришиш эҳтимоли кам эканлиги ҳам шундан. Уч баҳога ўқиганларнинг эса кўпинча омади чопади, чунки улар хато қилишдан қўрқмайди ва уриниб кўради. Улар натижа қандай бўлишини билмаган тақдирда ҳам, синаб кўриш ва давом этишдан қўрқмайди.\nБолангизни ҳеч қачон бошқа биров билан солиштирманг. Бола ўзини бошқалардан ёмон ёки камчилиги бордек ҳис қилиши мумкин. Кимнидир ўрнак қилиб кўрсатилган бола ўзини яхшироқ эканини исботлашни хоҳлайди. Бундай одамларни биргина мақтов ва эътироф қилиш орқали манипуляция қилиш осон бўлади. Ўзига бўлган баҳоси нотўғри шаклланган инсон ҳамиша бошқалар эътиборини кутиб яшайди, мустақил ҳаракатлана олмайди ва доим бошқалар фикрига қарам бўлади.\nЎтиш даври: Ўсмирларни тарбиялашда қўл келадиган тавсиялар\nҚизингизга айтиш тавсия қилинмайдиган жумлалар\n18:17 Бугун 479\n18:00 Бугун 1442\n17:58 Бугун 2529\n17:37 Бугун 6360\n19:23, 28.01.2022 94771\n22:25, 27.01.2022 80416\n08:31, 28.01.2022 78313\n11:52 Бугун 80853


20:41 / 13.01.2017\nПрезидент ўз табрикларидан кейин Ўзбекистон Республикаси Мудофаа доктринасини қайта ишлаб чиқиш зарурати ҳақида гапирган.\nПрезидент мутлақо янги Қуролли Кучлар академиясини ташкил этиш бу йўналишдаги биринчи қадам бўлиши даркорлигини маълум қилган. Билдирилишича, Ушбу ўқув маскани Тошкент олий умумқўшин қўмондонлик билим юртининг шонли ҳарбий анъаналарини ва ҳозирги мавжуд академия ҳамда мамлакатимиздаги етакчи илмий-таълим муассасаларида тўпланган фаолият тажрибасини ўзига қамраб олади.\nҲарбий билим юртида ҳақиқатан ҳам таълим олишга муносиб, юксак ақл-заковат ва етакчилик қобилиятига эга бўлган ёшларни аниқлаш учун уларни ўқишга танлаб олишда талаб оширилади.\nШу мақсадда мамлакатнинг ҳар бир минтақасида икки-учтадан коллеж ва лицейни белгилаб қўйиш керак. Ана шу коллеж ва лицейлар ўзларининг асосий вазифалари билан бирга, олий ҳарбий ўқув юртларига кирадиган ёшларни чуқур тайёрлаш билан ҳам шуғулланади.\nПрезидент давом этади.\nҳарбий академия лицейлар коллежлар


ШҲТ саммити бошланди. Унда Шавкат Мирзиёев...\n10.06.2018 08:21 0 156\nЦиндао шаҳрида Шанхай ҳамкорлик ташкилотига аъзо мамлакатлар давлат раҳбарлари кенгашининг ўн саккизинчи мажлиси бошланди. Бу ҳақда Президент матбуот хизмати хабар бермоқда.\nМажлисни Хитой раиси Си Цзиньпин очди.\nСаммитда Ўзбекистон Президенти Шавкат Мирзиёев нутқ сўзлади. Хитойнинг Шанхай ҳамкорлик ташкилотига раислиги даврида самарали ишлар амалга оширилганини қайд этди.\n«Кўркам Циндао шаҳрида ўтаётган ушбу саммит «Шанхай саккизлиги» раҳбарларининг илк учрашуви сифатида тарихда қолади. Бу чуқур маънога эга, чунки айнан «8» рақами хитой халқида омад ва тараққиётни англатади. Ташкилотимиз қисқа даврда бир ярим миллиард одамга кўпайди, унинг иқтисодий ва интеллектуал салоҳияти салмоқли даражада кенгайди», деди Шавкат Мирзиёев.\nДавлат раҳбари ШҲТнинг минтақавий ва глобал сиёсатни шакллантириш, Евроосиё қитъаси хавфсизлиги ва барқарор тараққиётини таъминлашнинг муҳим механизми сифатидаги роли кучайиб бораётганини таъкидлади. Ҳиндистон ва Покистондек қудратли давлатларнинг ШҲТ фаолиятида тўла ҳуқуқли аъзо сифатида қатнашиши кенг кўламли ҳамкорликни янада ривожлантириш учун янги имкониятлар яратишини қайд этди.\n«Афғонистондаги тинчлик — минтақадаги барқарорлик ва тараққиёт омили эканлигини жуда яхши англаймиз. Ишончим комил, «ШҲТ — Афғонистон» мулоқот гуруҳи доирасида биз мазкур мамлакатнинг тинч тараққиётини таъминлашга салмоқли ҳисса қўшишга қодирмиз», деди Шавкат Мирзиёев.\nПрезидент бу улкан минтақада савдо-иқтисодий ҳамкорликни ривожлантириш, транспорт ва логистика имкониятларини ошириш, маданий-гуманитар муносабатларни мустаҳкамлаш, ёшларни экстремизм ғояларидан ҳимоялаш ва бошқа долзарб масалалар бўйича қатор ташаббусларни илгари сурди.\nШавкат Мирзиёев Циндао Шанхай ҳамкорлик ташкилоти Шанхай саккизлиги


Европа Иттифоқи Беларуснинг 40 мансабдорига санкция жорий қилиш бўйича келишувга эришди\n25 май 2022, Тошкент вақти: 23:37\nБеларусда норозилик намойишлари 9 августдан бери тўхтамаяпти.\nЕвропа Иттифоқи лидерлари Беларус ҳукуматининг 40 нафар мансабдорига нисбатан санкциялар жорий қилиш режасини келишиб олди.\n2 октябрь куни эрталабгача давом этган олий даражадаги музокараларда иттифоқ лидерлари Кипр қаршилиги ортидан юзага келган дипломатик тупикдан чиқишга муваффақ бўлди.\n“Бугун биз санкция жорий этиш юзасидан келишувга эришдик”,-деди Европа Кенгаши президенти Шарль Мишель.\nУнга кўра, 2 октябрдан бошлаб 40 нафар беларус мансабдорига санкциялар жорий этиш жараёни бошланади. Мазкур рўйхатга амалдаги президент Александр Лукашенко киритилмаган. Европа кенгаши Лукашенко кейинроқ рўйхатга киритилиши мумкинлигини билдирмоқда.\nСанкция рўйхатига 9 августда Беларусда ўтган президентлик сайлови натижаларини сохталаштиришда ва норозилик намойишларини бостириш пайтида зўравонликларга йўл берган мансабдорлар киртилган.\nТуркия билан муносабатлари кескин бўлган Кипр Беларусга санкция киритилишига қарши бўлиб келаётган эди. Европа Иттифоқидаги энг кичик давлатлардан бири бўлган Кипр Беларусга санкция жорий этилса, Туркияга нисбатан ҳам санкция қўллашни талаб қилди. Кипр Туркиянинг Ўрта Ер денгизида газ заҳирасини ўрганаётганидан норози.\nБеларусда амалдаги президент Александр Лукашенкога қарши намойишлар 9 августдан бери тинмаяпти.\nАввалроқ Британия ва Канада ҳукумати Александр Лукашенко, унинг ўғли Виктор ва яна қатор ҳукумат мулозимларига нисбатан санкция жорий қилди.


Умму Кулсум бинти Муҳаммад с.а.в. - Hidoyat.uz\nАсосий саҳифа Жамият Аёллар Умму Кулсум бинти Муҳаммад с.а.в.\nЧоп этилди Avgust 28, 2020 Умму Кулсум бинти Муҳаммад с.а.в.da fikr bildirishni o'chirish\n«Муҳаммаднинг қизлардан бошқа фарзанди бўлмаяпти…». Қурайш мушриклари ўзаро шундай миш-мишларни тарқатар эдилар. Уларнинг бундай гапиришларига чуқур маъно ва юксак ғоядан, илоҳий ҳикматдан бехабарликлари сабаб эди. Зеро, улар жоҳилият аҳли бўлганларини унутдилар. Улар шундай жоҳил эдиларки: «Қачон бировларига қиз (кўргани ҳақида)хушхабар берилса, ғазабга тўлиб, юзлари қорайиб кетар. Ва у (қизни) хўрлаган ҳолида олиб қолиш ёки (тириклай) тупроққа қориш (тўғрисида ўй суриб), ўзига хушхабар берилган нарсанинг(яъни, қиз кўршннинг) «ёлғон»лигидан (номус қилиб) одамлардан яшириниб олур. Огоҳ бўлингизким, улар энг ёмон ҳукм чиқарурлар» (Наҳл, 58- 59).\nҚиз ўсиб-улғайгач, опаси Руқайя билан бирга Абу Лаҳаб ўғилларидан бирига узатилди. Бироқ ҳар иккиси ҳам у хонадонда узоқ яшай олмадилар. Куръони каримда «ҳаммалатал ҳатоб» дея таърифланган Абу Лаҳабнинг хотини билан яшаш азобидан қутулдилар.\nУмму Гулсум ва Фотима ҳижрат қилмай, Маккада, оталари ёнида қолдилар. Опа-сингил оналари Ҳазрати Ҳадичанинг (розияллоҳу анҳо) дардларига шерик бўлдилар, оталарига мушриклар кўрсатаётган азият ва пасткашликлар азобини енгиллатишга ҳаракат қилдилар.\nУмму Гулсум Расулуллоҳга (соллаллоҳу алайҳи ва саллам) нисбатан қилинган зулм ва исканжаларнинг, одамларни ҳақ йўлга даъват этишдаги жуда оғир машаққатларнинг гувоҳи бўлди.\nКурайш мушрикларининг зўравонлиги кундан-кунга ортиб борди. Ҳатто улар Ҳошим ўғиллари ва мусулмонлар билан алоқаларни бутунлай уздилар. Қабул қилинган бу қарорни ёзиб, Каъбага осиб кўйдилар.\nУмму Гулсум жуда оғир имтиҳон ва синовлардан ўтди. Отаси Расулуллоҳ (соллаллоҳу алайҳи ва саллам) ғам-қайғу ичида… Опаси Зайнаб (розияллоҳу анҳу) эри Абул Ос билан Маккада бўлсалар ҳам, уларга ҳеч қандай ёрдам бера олмас эдилар. Яна бир опаси Руқайя (розияллоҳу анҳу) жуда узоқ ўлкада… Онаси уммул мўмнинн Ҳадича (розияллоҳу анҳу) оғир бетоб бўлиб қолдилар. Синглиси Фотима эса ҳали ёш, меҳрга, парваришга муҳтож….\n– Хафа бўлманг, онажон! Ажабланадиган ҳеч нарса йўқ, – дея тасалли берар эди.\nҲазрати Ҳадичанинг (розияллоҳу анҳу) аҳволи жуда оғир эди. Азиз ва жалил Аллоҳга қовушадиган кунларини кута бошладилар. Орадан кўп вақт ўтмай, вафот этдилар.Расулуллоҳ (соллаллоҳу алайҳи ва саллам) қизларини бағриларига босиб, тасалли бердилар. Умму Гулсумнинг масъулияти янада ошди. Зеро, энди у оиланинг меҳр-шафкат улашувчиси эди!\nМусулмонлар Мадинага ҳижрат килдилар. Пайғамбаримиз Муҳаммад (соллаллоҳу алайҳи ва саллам) ҳам улар билан бирга эдилар. Бу ҳижрат инсоният тарихидаги Аллоҳ йўлида қилинган энг буюк ҳижрат бўлди. Хавфсизликни кўзлаб, Умму Гулсум ва Фотима(розияллоҳу анҳумо), вактинча Маккада қолдирилди.\nҲижратдан сўнг жуда буюк воқеаларга бой икки йил ўтди. Бу давр мобайнида Умму Гулсум (розияллоҳу анҳу) отаси ва мусулмонларнинг Бадрда эришган зафарига, қадрли опаси Руқайянинг (розияллоҳу анҳо) вафотига ҳам шоҳид бўлди.\nБир қун Ҳазрати Умар (розияллоҳу анҳу) жаҳллари чиққан ҳолда Расулуллоҳ (соллаллоҳу алайҳи ва саллам) ҳузурларига шикояг қилиб келди. Ҳазрати Пайғамбаримиз (соллаллоҳу алайҳи ва саллам) бунинг сабабини сўраганларида, Ҳазрати Умар Абу Бақр ва Усмонга (розияллоҳу анҳумо) қизлари Ҳафсани никоҳларига олишни таклиф этганини, бироқ улар қабул этишмаганини айтди. Расули Акрам (соллаллоҳу алайҳи ва саллам) уни тинчлантириб, хушнуд этдилар.\n– Ҳафса Усмондан хайрлироғи билан, Усмон ҳам Ҳафсадан хайрлироғи билан турмуш қуради, – деб кўнглини кўтардилар.\nҲазрати Пайғамбаримиз (соллаллоҳу алайҳи ва саллам) Ҳафсага уйландилар. Табиийки, Расули Акрам (соллаллоҳу алайҳи ва саллам) Усмондан (розияллоҳу анҳу) хайрилироқ эдилар. Сўнг Ҳазрати Усмонга (розияллоҳу анҳу):\n– Сени Руқайянинг синглиси Умму Гулсумга уйлантираман. Агар ўн қизим бўлиб, бири вафот этса, бошқасини сенга беришдан тараддуд этмасдим, – деб марҳамат қилдилар.\nУмму Гулсум Руқайяга (розияллоҳу анҳу) берилган миққордаги маҳр билан Ҳазрати Усмонга (розияллоҳу анҳу) никоҳланди.\nУмму Гулсум Ҳазрати Усмон билан олти йил ҳаёт кечирди. Бу даврда Ислом юксалди, мусулмонлар Аллоҳнинг ёрдами билан зафар қучдилар. Ҳижратнинг олтинчи йили Зулқаъда ойида Расулуллоҳ (соллаллоҳу алайҳи ва саллам) бир минг беш юз киши билан умра қилиши учун Маккага йўл олдилар. Курайшийлар уларнинг бу истакларига қарши чиқдилар ва Маккага киришларига йўл қўймадилар.\nРасулуллоҳ (соллаллоҳу алайҳи ва саллам) икки нур соҳиби, куёвлари Усмон ибн Аффонга:\n– Курайшийларнинг олдига бор ва ҳеч ким билан урушиш ниятимиз йўқлигини билдир. Каъбаи шарифни тавоф қилиш учун келганимизни, қурбонликларимизни сўйиб, қайтиб кетишимизни айт, – дедилар.\nУмму Гулсум мушрикларнинг эрига бирор ёмонлик қилишларидан қўрқар, уни кутар экан, тобора хавотири ортиб борарди. Зеро, Усмоннинг (розияллоҳу анҳу) кетганига анча вақт ўтган эди. Узоқ кутганларидан сўнг, Ҳазрати Усмоннинг(розияллоҳу анҳо) ўлдирилгани ҳақида ёлғон хабар тарқадди. Умму Гулсум қайғуга ботиб, йиғлади.\nШу пайт Ҳазрати Пайғамбаримиз (соллаллоҳу алайҳи ва саллам) мусулмонларни байъат қилишга даъват этдилар. “Байъат-тур ризвон” номи берилган бу байъатда Расулуллоҳ (соллаллоҳу алайҳи ва саллам) чап қўлларини ўнг қўлларига уриб, Ҳазрати Усмон номидан ҳам байъат олдилар ва:\nОрадан кўп ўтмай, Ҳазрати Усмон вазифасини битириб, ҳеч қандай азият кўрмасдан қайтиб келдилар. Ҳазрати Пайғамбаримиз (соллаллоҳу алайҳи ва саллам) қурайшликлар билан Ҳудайбия сулҳини туздилар. Ҳазрати Умар ва Ҳазрати Усмон бу сулҳ шартларига рози бўлмаган муоризлар сафида эдилар.\nРасулуллоҳ (соллаллоҳу алайҳи ва саллам) қурбонликларни сўйиб, сочларнин олдиргач, ашоби киромнинг кўпчилиги ҳам сочларини олдирдилар. Бир қисми эса бу ишни орқага сурдилар. Ҳазрати Усмон ҳам шулардан бири эди. Умму Гулсум отасининг:\n– Аллоҳ сочларини оддирганларга марҳамат этсин, – деганларни эшитиб, тараддудланиб қолди. Юзига тушкунлик аломатлари кўрина бошлади. Бироқ Расулуллоҳнинг (соллаллоҳу алайҳи ва саллам) :\nМакка фатҳидай сўнг Умму Гулсум севимли онасининг қабрини зиёрат этмоқчи бўлди. Отаси ва эри унинг бу таклифига рози бўлдилар.\nҲижратнинг тўққизинчи йили Шаъбон ойида Умму Гулсум вафот этди. Расулуллоҳ (соллаллоҳу алайҳи ва саллам) уни севимли опаси Руқайя ёнига дафн этдилар. Ҳаётликларида бу икки мўмина Ҳазрати Усмонйинг (розияллоҳу анҳу) завжалари эдилар, вафотларидан сўнг ҳам бир жойга қўйилдилар.\nРасулуллоҳ (соллаллоҳу алайҳи ва саллам) севган қизларидан ажралганлари учун қалблари ғамга, кўзлари ёшга тўлиб, кизларининт кабри тепасида Аллоҳқан уларга мағфират тиладилар.\n«Қаҳрамон мўмина аёллар» китобидан олинди


Билимли бўлиш замон талабларига мослашиш демакдир - Халқ сўзи\n03:50 19 Май 2021 Жамият\nБуюк маърифатпарвар бобомиз Исҳоқхон Ибратнинг шундай ҳикмати бор:\nЗиё-ла юраман десанг дунёда,\nИлм ол, ҳунар ўрган, қолма пиёда.\nҚанотли сўзлар оҳанрабоси\nУшбу қанотли мисралар бугун ҳам долзарбдир. Зеро, рамзий маънода айтганда, одам юки ерда қолмаслиги, кўчада ишсиз ё уловсиз юрмаслиги учун, аввало, ўқиши, тинимсиз интилиши керак. Ҳадисда ҳам бежизга "Бешикдан қабргача билим изла" дея айтилмаган.\nБугун юртимизда ҳар бир инсон, айниқса, ёш авлоднинг илм олишлари, иқтидорларини намойиш этишлари, чархланишлари учун барча шароитлар яратиб бериляпти.\nБошқача айтганда, мамлакатимизда ўтган йилларда амалга ошириб келинаётган улкан янгиланишлар марказида, шубҳасиз, таълим-тарбия масаласи биринчи ўринда турибди. Давлатимиз раҳбарининг бевосита ғояси ва ташаббуси асосида бугунги кунда мактабгача таълим, олий ва ўрта махсус таълим тизимида муҳим ўзгаришлар рўй бергани ҳам бунинг тасдиғидир.\nЯнги тушунчалар нафақат қоғозда, балки юракларда ҳам акс этмоқда\nҲозирда аҳолининг барча қатламлари, ота-оналардан тортиб ёш ўғил-қизларгача Учинчи Ренессансга қадам айнан маърифат ила ташланишини чуқур англаб етмоқда. Бинобарин, улар "Миллий тикланишдан — миллий юксалиш сари", "Беш ташаббус", "Янги Ўзбекистон – мактаб остонасидан бошланади", "Ўзбекистон — олий таълим бўйича Марказий Осиёнинг хабига айланади" деган ғояларни нафақат эътироф этишяпти, балки ўз дунёқарашларини ҳам шу асосда ўзгартиришга интилмоқда.\nЖараён узвий, ҳаракат тўхтовсиз\nЮртимизда охирги тўрт йилда 134 та янги мактаб қурилгани, 2 минг 965 та мактаб реконструкция қилиниб, тубдан таъмирлангани ва жиҳозлангани ҳам ана узвий жараённинг бир қисмига айланди.\nШуларга уйғун тарзда мутлақо янгича мазмун ва шаклдаги замонавий Президент мактаблари, ижод мактаблари ва ихтисослаштирилган мактаблар барпо этилмоқда.\nОлий таълим муассасаларида эса 2021-2022 ўқув йилидан бошлаб босқичма-босқич масофавий таълим шаклида ҳам кадрлар тайёрлаш йўлга қўйилади. Ўз навбатида ёшларимиз учун бир вақтнинг ўзида 5 тагача олий таълим муассасасида танловларда иштирок этиш имконияти яратилди.\nТаълим-тарбия соҳасидаги ислоҳотларда ўқитувчилар, устоз-мураббийларнинг машаққатли меҳнатини муносиб рағбатлантириш, уларнинг иш ва турмуш шароитини яхшилаш, жамиятдаги обрў-эътиборини оширишга муҳим аҳамият қаратилаётгани ҳақли равишда биз педагогларни фахрлантирмоқда. Ўз устимизда тинимсиз ишлаш сари ундаяпти.\nЯнгича фикрлаш — давр талаби\nБинобарин, бугунги замонавий устоз мутлақо янгича фикрлайдиган, чет тиллари, ахборот технологияларидан яхши хабардор мутахассис бўлиши керак.\nХусусан, олий таълим тизимида айнан шу жиҳатларга эга ўқитувчи-педагоглар контингенти қанчалик мустаҳкам ва кенг бўлса, Ўзбекистон нафақат бу борадаги ички эҳтиёжларни сифатли қондира олади, балки яқин ва узоқдаги мамлакатларга ҳам илғор таълим хизматларини таклиф этиш имкониятига эришади.\nАлбатта, бундай Юртбошимиз ташаббуси билан 2019 йилда қабул қилинган олий таълим тизимини 2030 йилгача ривожлантириш концепцияси муҳим дастуриламал ҳисобланади.\nКонцепция — муҳим дастуриламал\nБоиси, унда бу борадаги қатор долзарб вазифалар аниқ кўрсатиб ўтилган. Қуйида уларнинг айримларини санаб ўтамиз:\n— республикадаги камида 10 та олий таълим муассасасини халқаро эътироф этилган ташкилотлар (Quacquarelli Symonds World University Rankings, Times Нigher Education ёки Academic Ranking of World Universities) рейтингининг биринчи 1 000 та ўриндаги олий таълим муассасалари рўйхатига киритиш;\n— олий таълим муассасаларида ўқув жараёнини босқичма-босқич кредит-модуль тизимига ўтказиш;\n— халқаро тажрибалардан келиб чиқиб, олий таълимнинг илғор стандартларини жорий этиш, жумладан ўқув дастурларида назарий билим олишга йўналтирилган таълимдан амалий кўникмаларни шакллантиришга йўналтирилган таълим тизимига босқичма-босқич ўтиш;\n— олий таълим мазмунини сифат жиҳатидан янги босқичга кўтариш, ижтимоий соҳа ва иқтисодиёт тармоқларининг барқарор ривожланишига муносиб ҳисса қўшадиган, меҳнат бозорида ўз ўрнини топа оладиган юқори малакали кадрлар тайёрлаш тизимини йўлга қўйиш;\n— олий таълим муассасаларининг академик мустақиллигини таъминлаш;\n— олий таълим муассасаларида таълим, фан, инновация ва илмий-тадқиқотлар натижаларини тижоратлаштириш фаолиятининг узвий боғлиқлигини назарда тутувчи «Университет 3.0» концепциясини босқичма-босқич жорий этиш;\n— хорижий инвестицияларни кенг жалб қилиш, пуллик хизматлар кўламини кенгайтириш ва бошқа бюджетдан ташқари маблағлар ҳисобига олий таълим муассасаларида технопарк, форсайт, технологиялар трансфери, стартап, акселератор марказларини ташкил этиш ҳамда уларни тегишли тармоқ, соҳа ва ҳудудларнинг ижтимоий-иқтисодий ривожланишини тадқиқ қилувчи ва прогнозлаштирувчи илмий-амалий муассасалар даражасига олиб чиқиш;\n— олий таълим муассасалари профессор-ўқитувчилари, илмий изланувчилари, докторантлари, бакалавриат ва магистратура талабаларининг юқори импакт-факторга эга нуфузли халқаро илмий журналларда мақолалар чоп этиши, мақолаларга иқтибослик кўрсаткичлари ошиши, шунингдек республика илмий журналларини халқаро илмий-техник маълумотлар базасига босқичма-босқич киритилишини таъминлаш;\n— Ўзбекистон олий таълим тизимини Марказий Осиёда халқаро таълим дастурларини амалга оширувчи «хаб»га айлантириш;\n— олий таълимнинг инвестициявий жозибадорлигини ошириш, хорижий таълим ва илм-фан технологияларини жалб этиш;\n— талаба-ёшлар таълим-тарбияси учун қўшимча шароитлар яратишга қаратилган комплекс чора-тадбирларни ўз ичига олган бешта ташаббусни амалиётга татбиқ этиш;\n— олий таълим муассасаларининг инфратузилмаси ва моддий-техник базасини, шу жумладан халқаро молия институтларининг имтиёзли маблағларини кенг жалб қилиш ҳисобига яхшилаш, уларни босқичма-босқич ўзини ўзи молиялаштириш тизимига ўтказиш ва молиявий барқарорлигини таъминлаш;\n— таълимнинг ишлаб чиқариш корхоналари ва илмий-тадқиқот институтлари билан ўзаро манфаатли ҳамкорлигини йўлга қўйиш;\n— аҳолининг ижтимоий ҳимояга муҳтож қатламлари, шу жумладан имконияти чекланган шахсларнинг олий таълим билан қамров даражасини ошириш, улар учун инфратузилмага оид шароитларни яхшилаш.\nФилиал ҳам — вазифалар ижросида фаол\nГувоҳи бўлганингиздек, мазкур долзарб ҳужжатда мамлакат тараққиётига дахлдор барча актуал йўналишлар қамраб олинган. Шундай экан, Концепциянинг энг катта ютуғи унинг мақсадида, десам адашмайман. Республикада олий таълимни тизимли ислоҳ қилишнинг устувор йўналишларини белгилаш, замонавий билим ва юксак маънавий-ахлоқий фазилатларга эга, мустақил фикрлайдиган юқори малакали кадрлар тайёрлаш жараёнини сифат жиҳатидан янги босқичга кўтариш, олий таълимни модернизация қилиш, илғор таълим технологияларига асосланган ҳолда ижтимоий соҳа ва иқтисодиёт тармоқларини ривожлантириш шулар жумласидандир.\nЮқорида кўрсатиб ўтилган муҳим йўналишлар ижросида Тошкент давлат юридик университетининг Ихтисослаштирилган филиали ҳам доим фаол бўлишга ҳаракат қилиб, бу борадаги ҳар бир масалага масъулият билан ёндашиб келяпти.\nСабаби бизнинг таълим даргоҳимизда жамият хавфсизлиги, одамлар осойишталигини таъминлаш, маҳаллаларда хотиржамлик ва аҳиллик муҳитини мустаҳкамлаш, жиноятларнинг олдини олишга бевосита масъул бўлган кадрлар тайёрланади.\nАниқроқ айтганда, ушбу таълим муассасаси Ўзбекистон Республикаси Президентининг 2019 йилдаги 4166-сонли «Ҳуқуқбузарликлар профилактикаси ва жамоат хавфсизлигини таъминлаш соҳасида кадрлар тайёрлаш тизимини такомиллаштиришга доир қўшимча чора-тадбирлар тўғрисида»ги қарори асосида ташкил этилган бўлиб, бу ерда Тошкент шаҳри ва Тошкент вилоятида ҳуқуқбузарликлар профилактикаси ҳамда жамоат хавфсизлигини таъминлаш соҳасида кадрлар тайёрлаш, қайта тайёрлаш йўлга қўйилган.\nМаҳаллага барча яқинлашмоқда\nФилиалда Концепциядаги вазифалардан келиб чиқиб ўз соҳаси ривожига муносиб ҳисса қўшадиган, юқори малакали кадрлар етказиб бериш учун барча шароитлар яратиб берилган.\nМоддий-техник база, педагоглар салоҳияти мустаҳкамланиб боряпти.\nЎз навбатида ўқув жараёнларига янги интерактив методлар татбиқ этилмоқда. Масалан, Филиалда таҳсил олаётган ёшлар учун нафақат экспертлар, амалиётчи олимлар иштирокида ўқув-семинарлари, маҳорат мактаблари ташкил этилмоқда, балки уларнинг бевосита маҳаллалар билан ишлашлари учун имконият яратиб берилмоқда. Бу эса етишиб чиқаётган кадрларни бевосита бўлажак иш жойларида амалиёт ўташлари, малака оширишлари, тобланишлари учун замин яратмоқда. Бу нафақат талабаларни, балки педагогларни ҳам маҳалла фаолиятига тобора яқинлаштирмоқда.\nУмуман олганда, бундай механизм келажакда ўз формасига муносиб профилактика инспекторларини жамиятга учирма қилиш учун пухта замин тайёрламоқда. Пировардида Филиални битириб чиқаётган ёш авлод вакиллари борган жойларида эл назарига тушиб, одамларнинг ишончини оқлашлари ҳақида бот-бот эшитяпмиз. Бу барчамизга ифтихор бағишлаши қаторида, зиммамиздаги масъулият залварини янада оширади.\nУмумтаълим фанлари кафедраси доценти в.б.,


Британия ташқи ишлар вазири Жэк Строу¸ ўз ҳукумати Туркиянинг Европа Иттифоқига қўшилишига кучли тарафдор эканини яна бир бор таъкидлади.\n19 апрел 2021, Тошкент вақти: 05:43\n”Европанинг айрим қисмларида Туркиянинг иттифоққа аъзолиги баҳсли мавзу бўлиб қолмоқда. Аммо Британия ҳукумати Туркиянинг Европа Иттифоқига қўшилишига кучли тарафдор бўлишда давом этади”¸ - деди Строу.\nЭртадан бошлаб Европа Иттифоқига президентлик қилиш навбати Британия ҳукуматига ўтади.\nФранция ва Германия қаршилигига қарамай¸ Европа Иттифоқи ижроия комиссияси Туркия билан аъзолик масаласидаги сўзлашувларнинг 3 октябрдан бошланишини эълон қилди.\nАйни пайтда бугун Австрия канцлери Волфганг Шуссел¸Туркия билан сўзлашувларда аъзолик эмас¸ балки ўзаро шерикчилик келажаги муҳокама этилишини талаб қилди.


Давлатимиз раҳбари Талабалар шаҳарчасида – botany.uz\nadmin 12.06.2020 Yangiliklar\nДавлатимиз раҳбари Талабалар шаҳарчасида олим ва педагоглар учун бунёд этилган уйлардаги шароитларни кўздан кечирди, хонадон эгалари билан суҳбатлашди.\n– Биз олим ва педагоглардан натижа кутардигу, шароитини сўрамасдик. Сизларни ҳам рози қиладиган вақт-соат келди. Бу уйлар сизларга буюрсин, шу ерда тўйлар қилинглар. Фарзандларингиз, невараларингиз ота-онам илмни танлаб кам бўлмади, деб юрсин, – дея эзгу ниятлар билдирди Президент.


Ўзбекистондаги фойдаланилмаётган иншоотларда янги корхоналар ташкил этилади\n14:23 / 29.12.2016\n2017-2018 йиллар мобайнида Ўзбекистондаги фойдаланилмаётган бино ва иншоотларда 4400 дан ортиқ ишлаб чиқариш қувватлари ташкил этилади. Бу ҳақда Республика Хусусийлаштириш, монополиядан чиқариш ва рақобатни ривожлантириш давлат қўмитаси маълум қилди.\nИқтисодиётнинг реал секторидаги корхоналар тузилмасини қайта ташкил этиш ва молиявий соғломлаштириш мўлжалланган 2017-2018 йиллардаги чора-тадбирлар дастурида зарар келтириб ишлаётган, фаолият юритмаётган қувватларни қайта молиялаштириш, шунингдек, бўш ётган ва қурилиши тугалланмаган иншоотларда 4,4 мингдан ортиқ ишлаб чиқариш корхоналарини барпо қилиш кўзда тутилган.\n2016 йили камрентабелли ва зарар кўриб ишлаётган корхоналарни молиявий соғломлаштириш дастури натижасида 99 субъектда ер майдонини оптималлаштириш, фойдаланилмаётган қувватларни консервациялаш ўтказилган. Банк қарздорлиги реструктуризация қилиниб, ишлаб чиқаришни модернизация ва технологик янгилаш жараёнлари ўтказилган.\nБунинг натижасида 2015 йилда зарар кўриб ишлаган ушбу корхоналар 2016 йил январь-сентябрь ойларида 54 миллиард сўм фойда кўрди. Матбуот анжуманида маълум қилинганидек, 2017 йилда машинасозлик, электротехника, қурилиш, оғир саноат, қишлоқ хўжалик маҳсулотларини қайта ишлаш ва истеъмол молларини ишлаб чиқариш соҳаларида ишлар давом эттирилади.\n2016 йилнинг ўтган 11 ойи мобайнида корхоналар томонидан 28 мингдан ортиқ иш ўринлари ташкил этилган, 2 триллион 740 миллиард сўмдан ортиқ маблағдаги маҳсулотлар ишлаб чиқилган, хизмат кўрсатилган.\nЎзбекистон иқтисодиёт реал сектор


2020 йилда ЯИМ 1,5 - 2,5 фоиз ўсади — Марказий Банк — Sof.uz\nЖАҲОН 13,447,388 7,841,476 580,282\n2020 йилда ЯИМ 1,5 - 2,5 фоиз ўсади — Марказий Банк\n1.05 20:44 136 Иқтисод\nМарказий банк 2020 йилнинг I чораги учун пул-кредит сиёсати бўйича ўз ҳисоботини тақдим этди.\nМарказий банкнинг дастлабки ҳисоб-китобларига кўра, 2020 йилда реал ялпи ички маҳсулот (ЯИМ)нинг ўсиш суръати 1,5-2,5 фоизгача секинлашиши кутилмоқда.\n2020 йилда трансчегаравий пул ўтказмалари ҳажми ўтган йилга нисбатан 30-35 фоизга қисқаради. Бунда, апрель-июль ойларида пул ўтказмаларининг камайиши (ўтган йилнинг мос даврига нисбатан ойлик) 50 фоизга етиши мумкин ва кейинчалик босқичма-босқич тикланиш кузатилади.\n2020 йилда экспорт ҳажми ўтган йилга нисбатан 11-12 фоизга пасайиши прогноз қилинмоқда. Экспортнинг қисқариши, асосан, энергия манбалари, рангли металлар ва улардан тайёрланган маҳсулотлар ҳамда туризм хизматлари бўйича кутилмоқда. Шу билан бирга, олтин нархининг кўтарилиши маълум даражада қопловчи таъсир кўрсатади.\nЯИМ Марказий банк\n13.07 16:17 2862\nКеча, 12:26 2501\n12.07 13:00 2494\n13.07 15:52 2044\n13.07 12:03 1618\nЎзбекистонга пул ўтказмалари ҳажми $156 млн.га камайди\nКеча, 13:24 75 Иқтисод\nЎзбекистонда доллар ва евронинг расмий курси яна ошди\n13.07 13:05 677 Иқтисод\nЎзбекистонда доллар ва евронинг расмий курси бироз ошди\n6.07 11:07 448 Иқтисод\nИстеъмолчиларнинг ҳуқуқларини бузгани учун «Агробанк» ва Халқ банки жаримага тортилди\n29.06 12:35 871 Иқтисод


COVID-19 аломати мудҳиш касаллик белгиси ҳам ҳисобланади - Zamin.uz\nБуюк Британия Миллий соғлиқни сақлаш хизмати мутахассисларининг таъкидлашича, COVID-19 аломатларидан бири — тинимсиз йўтал одамнинг ўпка саратонига чалинганлигидан далолат бериши мумкин. Бу ҳақда «Express» нашри хабар бермоқда.\nШифокорларнинг ҳисоб-китобларига кўра, саратон касаллиги жуда эрта босқичда аниқланган одамлар ушбу хавфли хасталикнинг тўртинчи босқичида ташхис қўйилганларга қараганда яна беш йил кўпроқ яшаш имкониятига эга бўлишади.\nШу билан бирга, тадқиқот натижаларига қараганда, Жанубий-Шарқий Aнглиядаги одамларнинг қарийб ярми уч ҳафтадан кўпроқ давом этадиган йўтал ўпка саратонининг аломати бўлиши мумкинлигини ҳатто билишмайди ҳам.\nИкки-уч ҳафта давом этадиган йўталдан ташқари, саратон касаллигининг белгиларига кўкрак қафаси инфекциялари, қон туфлаш, нафас олганда ёки йўталганда оғриқ пайдо бўлиши, нафас қисиши, чарчоқ ёки қувват етишмаслиги, иштаҳа йўқолиши ёки сабабсиз вазн ташлаш киради. “Замин” янгиликларини “Twitter”да кузатиб боринг\nЯнгиликлар » Дунё » COVID-19 аломати мудҳиш касаллик белгиси ҳам ҳисобланади


«Менинг шаҳрим. Таълим» туркумидаги тестлар янгиланди! | NORMA.UZ\n«Менинг шаҳрим. Таълим» туркумидаги электрон тестларнинг навбатдаги янгиланган версиялари чиқарилди. Янги 2015/2016 ўқув йилида бу дастурларнинг иккинчи маротаба янгиланиши.\nЭслатиб ўтамиз, октябрь ойи бошида Лойиҳа 2015 йилда Тошкент олий ўқув юртларига ўтиш балларини сақлайдиган янги версияларни чиқарган. Дастурларнинг янги чиқарилиши ўз ичига инглиз тили, шунингдек Россия географияси (РФ ОТМга кирувчилар учун) бўйича янги тестларни олади.\nАйнан қайси дастурий маҳсулотларга янги тестлар кирди?\nИнглиз тили бўйича янгилашга қуйидагилар киритилди:\n«Менинг шаҳрим. Таълим олий ўқув юртларига кирувчилар учун»;\n«Менинг шаҳрим. Таълим лицей/коллежларга кирувчилар учун»;\n«Менинг шаҳрим. Таълим Россия ОТМга кирувчилар учун».\n-олий ўқув юртлари, лицейлар ва коллежлар учун блокли пакетлар:\n«Аниқ фанлар -1»;\n«Аниқ фанлар -2»;\n-инглиз тили бўйича алоҳида чиқарилган тестлар.\n2015 йил 28 октябрь санасидаги янгиланган версия инглиз тили бўйича 200 дан ортиқ янги тестларни сақлайди. Янги тестларни қуйидаги бўлимлардан топиш мумкин:\nРўйхатнинг тўлиқ матни ва ҳар бир дастурий маҳсулот таърифи билан abitur.mg.uz сайтида танишиш мумкин.\nШунингдек эслатиб ўтамиз, бугун бу маҳсулотни ҳатто офис ёки дўконга келмасдан ҳам харид қилиш мумкин. Бунинг учун Click.uz ёки Paynet тўлов тизимларидан фойдаланиш кифоя. Буни бажариш бўйича батафсил йўриқномани қуйидаги материаллардан билишингиз мумкин:\nЭлектрон тестларни Click.uz тизими орқали қандай харид қилиш мумкин\nЭлектрон тестларни Paynet тизими орқали қандай харид қилиш мумкин


Поклик ҳақида | Azon.uz - Ахборот-таҳлилий портал\nФранция қироли Людовик XIV инсоният тарихида энг сассиқ одам бўлган, деган тахмин бор. У ўз тахтидан ҳожат чиқариш туваги сифатида фойдаланган бўлиб, ушбу қилиғини сарой аёнларининг йиғилишини ўтказаётган вақтда ҳам қўймаган экан. Ўша фурсатда қасрда қандай ҳид турганини тасаввур қилиш қийин эмас. Таъкидлаб ўтмоқ жоизки, қўланса ҳид фақат тахтдангина таралмаган. Гап шундаки, қирол умри давомида атиги уч марта ҳаммомда ювинган экан. Бадбўй ҳидни у қаср хоналарини қийғос очилган гуллар билан безаш, ўзига хушбўй атир сепиб юриш ила яширишга уринган.\n– Мусулмон инсон кийимнинг озода ва пок бўлишига алоҳида эътибор беради. Зотан, поклик иймондандир. Поклик ибодатнинг асосий шартларидан биридир. Аллоҳ таоло Муддассир сурасида «Ва кийимингни покла!» деган.\n– Мусулмон инсон кийимларини доимо яхши ва гўзал ҳолда бўлиши учун ҳаракат қилади. Кир бўлса, ювади. Йиртилса, тикади. Бужмайса, дазмоллайди. Тугмаси узилса, қадайди ва ҳоказо.\n«Ижтимоий одоблар» асаридан\nПоклик Махсус Таҳорат Озодалик


Ассалому алайкум азизлар. Биз бир неча сафардан бери сизлар билан Ишаё китобига тегишли бўлган мавзуларда сухбатлар олиб бораяпмиз. Бугун хам Ишаё китобидан Худо билан муносабатимизга жуда зарур бўлган мавзуда сухбатимизни давом эттирамиз. Ахир Худони билиш ва Унга ишониш бизнинг энг олий мақсадимиз-ку! Ишаё пайғамбар Худованднинг йўлида эришадиган баракаларимиз хақида шундай деб ёзади: «Қадим вақтлардан буён сизнинг ёнингиздаги ва Уни кутадиганлар фойдасини кўзлайдиган Худо хақида кўз кўриб, қулоқ эшитмаган.” 1 Коринфликлар 2 бобда эса Хаворий Павлус бу хақида шундай дейди: “Лекин худди ТАвротда ёзилганидек бўлди: Кўз кўриб, қулоқ эшитмаган, инсон ақли бовар қилмаган нарсаларни Худо ЎЗини севганларга мухайё қилган.” Худованд сизнинг хаётингизда кўз кўриб, қулоқ эшитмаган ва хатто ақлингиз бовар қилмайдиган нарсаларни амалга оширишни хохлайди.\nАммо худди Исроил халқи Бобилликлар томонидан асирликда ушлаб турилганидай, бизнинг бирор нарсага бўлган асирлигимиз хам Ишаё ва ПАвлус айтганидай яшашимизга тўсқинлик қилади. Бизнинг хаётимизда Муқаддас Рухга тўлиб ва Худо белгилаган ишни бажаришимизга нима халақит берса, ўша нарсанинг асири хисобланамиз. Бугун эса биз Худонинг биз учун тайёрлаган имтиёзларидан Масих орқали фойдалана оляпмизми, йўқми, шу саволга жавоб топишга харакат қиламиз. Хеч қандай имтиёзнинг йўқлиги асирликни кўрсатади. Ишаё пайғамбарнинг китобида ёзилганларига кўра Худованд хар бир фарзандига қуйидаги нарсаларни хохлайди: 1. Худони билиши ва Унга ишониши. 2. Худони улуғлаши. 3. ХУдода қониқиш олиши. 4. ХУдонинг тинчлигини хис қилиши. 5. Худованднинг хузуридан завқланиши. Мана шу бешта эслатмалар бизни асирликдан озод қилади.\nБизлар нима учун танланганимиз хақида ўйлаб кўрганмисиз? Албатта ўйлаб кўргансиз. Аммо бу хақида Ишаё 43 боб 10-13 оятларида шундай дейилган: «Сизлар менинг шохидларимсиз, дейди Худованд. Мени билишингиз, ишонишингиз ва Менинг Ўша эканимни англашингиз учун танланган бандамсиз.” Бу оятлардан ўз Тангримизнинг қандайлигини билиб олгандирсиз?Худовандни билиш – бу У билан яқин муносабатда бўлишдир. Масих сиз учун хочда хамма нарсани бажариб бўлди. Сиз фақат ўзингизнинг гунохкорлигингизни тан олишингиз, фақат Масих сизнинг Нажоткорингиз эканини билишингиз, Унинг сиз учун ўлганига ишонишингиз, Хаётингизни Унинг қўлига топширишингиз керак холос. Агар сиз Худони билишингизга ва Унга ишонишингизга бирор нарса халақит бераётганлигини хис қилаётган бўлсангиз, ўзингизни айблашга тушманг. Қувонинг Масих сизни ўша нарсалардан халос қилишни истайди. Бу йўлда биринчи қиладиган ишингиз сизга нимадир халақит бераётганлигини тан олиш ва бунинг нималигини аниқлаш.\nХАётингиз хақида чуқур ўйлаб кўринг. Сизга халақит бераётган нарсаларни топишга харакат қилинг. Агар бир зумда уни аниқлай олмасангиз, бундан хам тушкунликка тушманг. Аксинча, ХУдованддан ёрдам сўранг. Уни билишингиз ва ишонишингизга нима халақит бераётганини кўрсатишини сўраб, ибодат қилинг. Биз қанчалик Худовандга яқин бўлсак, рухан гуллаб яшнаймиз. Худони қандай билиш мумкин? Албатта Унинг каломини ўқиш ва эшитиш орқали. У билан ибодатда самимий сухбатлашиш орқали. Демак калом ўқишингизга ва ибодат қилишингизга нима халақит бераётганини аниқлашингиз керак. Сизни қулликда тутиб турган нима бўлса хам, унга бепарво бўлманг. Буни жиддий қабул қилмасангиз хам, у сизни жиддий ва катта ишлардан махрум қилаётгани хақида ўйлаб кўринг. Биз сизлар билан бугун фақат ХУдованднинг биринчи имтиёзи хақида сухбатлашдик, холос. Агар бизнинг сухбатларимизни тинглаб борсангиз, қолган имтиёзлар хақида хам чуқурроқ маълумотга эга бўласиз.\nХудо биз билан\nУнинг эзгулиги сени У томон етаклайди


Узум ҳосилини йиғиб олиш бўйича тавсиялар - Agronet.uz\nМуаллиф Агроном 02.08.2021\nУзум ҳосилини ўз вақтида ва тўғри йиғиштириб олиш учун ҳосилни йиғиштириш режасини тузиш керак. Ушбу режада мева сақлагич идишлари, зарур бўладиган транспорт воситалари, қуритиш майдончалари ҳолати ўз аксини топади.\nУзум узишдан аввал, ҳосил миқдори икки марта чамаланиб чиқилади. Биринчи марта-июннинг бошида тўпгул ва тугунларга қараб, иккинчи марта-июльда узум бошлари ва ғужумларга қараб аниқлаш зарур.\nҲосилни йиғиштириб олиш вақти, унинг пишганлиги ёки маълум бир маҳсулот ишлаб чиқариш учун узумнинг\nқандлилиги ва кислоталилиги аниқланади. Кишмиш навлар қандлилиги 24-25% лигида, майизбоп навлар 22-23% лигида узиб олинади. Оқ мусаллас ишлаб чиқариш учун узум қандлилиги 17-18%, қизил мусаллас учун 18-20%, хўраки навлар таркибида қанд миқдори 16-17% ва ундан юқорилигида йиғиштириб олинади. Узум узишдан 2-3 ҳафта олдин токзорларни суғориш тўхтатилиши керак.\nЎзбекистонда узум пиша бошлаганидан тўлиқ пишгунча бўлган муддат 15-20 кунни ташкил этади.\nУзумни ҳаво қуруқ вақтда узиш тавсия этилади. Хўраки навлар танлаб, фақат пишган узумбошларигина узилади. Узумбошлари ўткир боғ қайчи ёки махсус қайчилар билан кесилади. Бунда узумбошини бандидан ушлаб туриш керак. Зарарланган ёки шикастланган мевалар алоҳида жойланади. Узилган узум бошлари яшикларга ёки сиқими 10-12 кг ли саватларга жойланади. Навларни аралаштириб юборишга йўл қўйилмайди.\nУзум махсус шийпон ёки жойида яшикларга жойланади. Узумни яшикларга жойлаштиришда бандлари пастга қаратиб қўйилади. Яшикда бўш жойлар бўлмаслиги керак. Бундай жойларга массаси 150 г дан кам бўлган узум бошлари жойланади.\nУзум узиш ва ташиш учун фойдаланиладиган идишлар тоза ва хидсиз бўлиши керак: бунинг учун ишдан кейин куннинг охирида у тоза сув билан яхшилаб ювилади. Узум узишда оқланмаган ва сирланмаган металл идишлардан фойдаланишга йўл қўймаслик керак, чунки идишга узумдан оққан ширанинг кислотаси тунукага таъсир этади. Мевани қорайтириб, тез бузади.\nҲар бир қаторнинг ўртасидан узум узиш бошланади. Узум узишда ҳар доим узум бошлари ток қайчи ёки оддий қайчидан (яхши никелланган, ўткир) фойдаланиб, кесилади. Кесишда узум боши шундай ушланадики, бунда ҳамма ғужумлар сакланиб қолиши керак. Касалланган ва зараркунандалар билан зарарланган узум бошлари ва ғужумлар алоҳида идишга жойланади. Лой ва чанг билан ифлосланган узум бошлари ҳам алоҳида жойланади.\nМанба: У.И.Маматов, «Узум етиштириш» китоби (Агробанкдан 100 китоб тўплами)


БМТ: Яманда озиқ-овқат маҳсулотлари нархи можаролар бошланганидан буён 45 фоизга ошди\n10:19 / 13.10.2015\nЯманда озиқ-овқат маҳсулотлари учун нарх-наволар қуролли можаролар бошланганидан бери 45 фоизга қадар ўсди. Бу ҳақда БМТ бош котибининг расмий вакили Стефан Дюжаррик маълум қилди.\nУнинг сўзларига кўра, фақатгина сентябрь ойида нархлар ўтган ойдагига қараганда 28 фоизга кўтарилган. “Келиб тушаётган хабарларга кўра, озиқ-овқат маҳсулотлари нархи сентябрь ойида августга нисбатан 28 фоизга ошиб, инқироз давригача бўлган пайтдагидан 45 фоизга қимматлашди”, - деди у.\nДюжаррикнинг таъкидлашича, БМТ мамлакатда ёнилғи етишмаслигини ҳам қайд этмоқда. “Гуманитар масалалар координацияси бўйича бошқарманинг хабар беришича, сентябрь ойида Яманга Қизил денгиз орқали ёнилғига бўлган эҳтиёжнинг фақатгина 1 фоизини қоплашга етарли маҳсулотлар кириб келган”, - деди у. Ўтган ойда эса бу рақам 12 фоизни ташкил этган.\nБМТ маълумотларига кўра, Яманда ҳарбий ҳаракатлар бошланганидан буён 2,1 минг тинч аҳоли вакиллари ҳаётдан кўз юмди, мамлакат фуқароларининг тахминан 80 фоизини ташкил этадиган 21 млн яманлик озиз-овқат, дори-дармон ва бирламчи маҳсулотларга эҳтиёжманд. Тижорий кемалар орқали қурол-яроғ олиб кирилишидан хавфсираган Саудия Арабистони бошчилигидаги коалиция Яманни тўлиқ блокада қилгани сабабли мамлакатдаги гуманитар вазият тобора мураккаблашиб бормоқда.


АҚШда авиайўловчиларни Эбола вируси чақирган касаллик мавжудлигини аниқлаш учун текшириш ишлари тўхтатилди\n10:06 / 19.02.2016\nАҚШ ҳукумати Ғарбий Африкадан учиб келган авиайўловчиларни Эбола вируси чақирган касалликнинг (ЭБЧК) мавжудлигини аниқлашга текширишни тўхтатди. Бу ҳақда 18 февралда АҚШнинг касалликларни назорат қилиш ва профилактикаси бўйича федерал марказлари хабарида маълум қилинди.\n"2016 йил 19 февралдан АҚШнинг касалликларни назорат қилиш ва профилактикаси бўйича федерал марказлари ва Миллий хавфсизлик вазирлиги Гвинеяни ЭБЧКдан жабр кўрган давлатлар рўйхатидан чиқарди. Гвинея ЭБЧКдан жабр кўрган давлатлардан охиргиси эди", деб айтилмоқда баёнотда.\nАввалроқ Гвинея, Сьерра-Леоне ва Либериядан келган авиайўловчилар АҚШ аэропортларида вируснинг мавжудлигига махсус текширувдан ўтганлар.\nАҚШ миллий хавфсизлик вазири Жей Жонсоннинг айтишича, шу тариқа АҚШнинг касалликларни назорат қилиш ва профилактикаси бўйича федерал марказлари Ғарбий Африкани Эболадан холи ҳудуд деб эълон қилди. Жонсоннинг таъкидлашича, бундай текширувлар киритилгандан кейин охирги 16 ой давомида миллий хавфсизлик вазирлиги мутахассислари Эбола авж олган давлатлардан келган 42 мингдан кўпроқ одамни текширувдан ўтказган. Бу текширувлар доирасида йўловчиларнинг тана ҳарорати ўлчанган ва касаллик аломатларининг мавжудлигига сўровнома ўтказилган.\nЖаҳон соғлиқни сақлаш ташкилоти маълумотларига кўра кўра, Эбола вируси эпидемияси оқибатида Ғарбий Африкада 28600 киши касалланган, улардан 11300 нафари вафот этган. Кўпчилик қурбонлар Гвинея, Сьерра-Леоне ва Либерияга тўғри келган. Декабрь охирида ЖССТ Гвинея Эбола вируси тарқалишини тўлиқ тўхтатишга муваффақ бўлганини эълон қилган.


Долларнинг расмий курси 14,65 сўмга пасайди » Новости Узбекистана сегодня: nuz.uz\nНовости Узбекистана → ИҚТИСОДИЁТ ва БИЗНЕС → Долларнинг расмий курси 14,65 сўмга пасайди\n19-09-2017 12:03 0 603 Рейтинг1 Чоп этиш\nДолларнинг расмий курси 14,65 сўмга пасайди\nМарказий банк кетма-кет иккинчи ҳафта АҚШ доллари курсини пасайтирмоқда.\nБу ҳақда Газета.уз сайтида хабар қилинди.\nЎзбекистон Марказий банки 19 сентябрдан хорижий валюталарнинг сўмга нисбатан янги курсларини белгилади. АҚШ доллари ўтган ҳафтага нисбатан 14,65 сўмга арзонлаб, 8092,13 сўмдан 8077,48 сўмга тушди. Евро курси ҳам 72,52 сўмга арзонлаб, аввалги 9718,65 сўм ўрнига 9646,13 сўмни ташкил этди. Россия рубли эса 0,99 сўмга — 141,21 дан 140,22 га арзонлади.\nМБ ҳафтада бир марта бухгалтерия ҳисоби, статистика ва бошқа ҳисоботларни юритиш, шунингдек, божхона ва бошқа мажбурий тўловларни ҳисоблаб чиқариш учун хорижий валюталарнинг сўмга нисбатан расмий курсини белгилайди.


Олий Мажлис Қонунчилик палатасининг Оила ва аёллар масалалари бўйича комиссиясининг ишчи йиғилиши бўлиб ўтди.\nТадбирда оила ва аёллар масалаларига тегишли ахборотни тақдим этишда юзага келаётган муаммолар, унинг жамоатчилик фикрига таъсири муҳокама марказида бўлди.\nТаъкидланганидек, ахборот ва коммуникация технологиялари, жумладан, интернет ривожи ОАВ фаолиятида очиқлик, ошкоралик борасида янги даврни бошлаб берди. Шу билан бирга рақамли журналистиканинг замонавий тараққиётига мос бўлган меъёрлар ва этика стандартларига эҳтиёж юзага келди. Бу эҳтиёж айни пайтда тобора долзарблашиб бормоқда. Хусусан, оиланинг муаммоли масалалари, шунингдек, ижтимоий ҳимояга муҳтож ёки зўравонлик қурбони бўлган аёллар, болаларга тааллуқли ахборотлар тарқатилишида ахлоқ меъёрларини четлаб ўтиш ҳолатлари кўп кузатилмоқда. Ижтимоий тармоқларда у ёки бу воқеа ортидан ҳақоратли изоҳлар, асоссиз баҳслар авж олаяпти. Кўпинча муайян воқеанинг оқибати, якуни кенг тарқатилаяпти, у ҳақда бонг урилаяпти. Бироқ унинг келиб чиқиш сабаблари, илдизлари етарлича очиб берилмаяпти ёки уларга умуман эътибор қаратилмаяпти. Натижада нотўғри талқин ва таҳлил вужудга келаяпти. Иштирокчилар фикрича, бундай ножўя хатти-ҳаракатлар учун кескин чоралар кўриш фурсати келди.\nМуҳокамалар жараёнида болаларни салбий ахборотлар оқимидан ҳимоя қилиш масаласига ҳам алоҳида урғу берилди. Қайд этилганидек, бугунги ахборот маконида жиноятчилик, босқинчилик, қотиллик, бузғунчилик ва бошқа хил иллатли хабар, видеолар кенг тарқалаяпти. Ҳатто миллий сегментдаги айрим оммавий интернет нашрларида ҳам шу каби манзаралар учраб турибди. Бу кўп ҳолларда, айниқса, болалар учун реклама вазифасини ўтаб қолаётгани айни ҳақиқат. Бундай шароитда болаларни салбий ахборот оқимидан қандай асраш мумкин?\nБолада ахборотни тўғри қабул қилиш, унинг синтези ва таҳлили кўникмаларини оиладан шакллантириш керак. Албатта, бунга ота-она масъул. Аммо уларнинг ўзи ҳам маънавий тарбияга муҳтож бўлса-чи? Ахир ҳозир ён-атрофимизда ижтимоий тармоқларга муккасидан кетиб, фарзандининг интернетдан қандай ва қай мақсадларда фойдаланаётганига бефарқ ота-оналар ҳам йўқ эмаску?!\n– Ахборот таҳдидларига қарши курашда, дейлик, интернет манбаларини тақиқлаш ёки уларни ёпиш орқали бирор натижага эришиб бўлмайди, – дейди Олий Мажлис Қонунчилик палатасининг Оила ва аёллар масалалари бўйича комиссияси раиси Дилором Файзиева. – Аввало, саводхонлик, ахборот истеъмоли маданияти бўлмаса, барча уринишлар бекор. Бундан ташқари, жамоатчиликнинг ислоҳотлар жараёнидан хабардорлик даражасини кучайтириш керак. Бунда, айниқса, давлат органлари ва ташкилотлари матбуот хизматларининг фаоллиги алоҳида аҳамиятга эга. Чунки улар томонидан очиқлик ва ошкоралик тамойиллари асосида тезкор, ишончли ахборотларнинг тақдим этилиши жамоатчиликда тўғри ва аниқ фикрни шакллантиришга катта ёрдам беради.\nИштирокчилар фикрига кўра, интернет нашрлари, ижтимоий тармоқларда ахборот тарқатишга оид қонунчиликни такомиллаштириш, уларнинг халқаро нормаларга мослигини таъминлаш зарур. Бундан ташқари, қонунчиликда фуқароларнинг шахсий ҳаётига аралашув тушунчасини аниқлаштириш мақсадга мувофиқ. Маълум қилинишича, комиссия бу каби масалалар юзасидан иш бошлаган. Тегишли вазирлик ва идораларга миллий ахборот маконини ривожлантиришдаги бугунги ҳолат ва муаммолар, Ўзбекистон Республикасининг “Болаларни уларнинг соғлиғига зарар етказувчи ахборотдан ҳимоя қилиш тўғрисида”ги қонунини қўллаш амалиётидаги камчиликлар юзасидан сўровлар юборган.\nҚайд этилишича, мазкур йиғилишда билдирилган таклиф ва мулоҳазалар ахборотни тарқатиш соҳасидаги қонунчиликни такомиллаштиришга бағишланган парламент эшитуви муҳокамасига киритилади.


Косонлик болалар учун яна бир муҳим маскан\nКосон тумани марказида 3 қаватли замонавий боғча барпо этилмоқда. Туман ҳокимлиги ахборот хизматига кўра, тадбиркор Илҳом Мирзаев ташаббуси билан қурилаётган мазкур муассасага “Иқтидорли болажон” деб ном бериш режа қилинган.\nЛойиҳа қиймати 2 миллиард 995 миллион сўм бўлган муассасага тадбиркор бир ярим миллиард сўм ўз сармояси ва қолганига тижорат банкидан олинган кредит маблағини йўналтирган.\n200 ўринга мўлжалланган нодавлат мактабгача таълим муассасаси жорий йилнинг декабрь ойида фойдаланишга топширилиши мўлжалланган бўлиб, 15 кишининг доимий иш билан бандлиги таъминланади.\nАйтиш ўринли, мазкур боғча ташқи кўринишидан тортиб жиҳозларигача эртакмонанд бўлишига асосий эътибор қаратилган, бу болалар кайфиятига ҳам ижобий таъсир кўрсатади, боғчага қатнашга бўлган рағбатини оширади.\nМаълумот ўрнида, бугунги кунда вилоятда жами 1249 та мактабгача таълим ташкилотлари мавжуд бўлиб, шундан 864 таси нодавлат, 385 таси эса давлат мактабгача таълим ташкилотларидир.\n2017 йилда вилоятда 326 та мактабгача таълим ташкилоти фаолият кўрсатган ва қамров 13,2 фоизни ташкил қилган. Жорий йил охирига қадар эса қамров 45 фоизга етиши, қарийб 128 минг бола боғчага қатнаши кутилмоқда.


McDonald’s Хитойдаги ресторанлари сонини икки карра кўпайтирмоқчи\n22:43 / 08.08.2017\nДунёда энг йирик тез хизмат кўрсатиш ресторанлари тармоғи McDonald’s Corp. 2022 йилгача Хитойдаги ресторанлари сонини 2 марта кўпайтирмоқчи.\nЖорий йилда аввалроқ АҚШ компанияси Хитой ва Ҳонгконгдаги бизнесининг катта улушини CITIC ва Carlyle компанияларига тахминан 2,1 млрд долларга сотишга келишганди. Компания янги ҳамкорлик доирасида Хитой ва Ҳонгконгдаги ресторанлари сонини кейинги 5 йил ичида 1,5 мингтага кўпайтиришни режалаштирганди.\nБироқ янги ҳамкорлик дунёдаги 2-рақамли иқтисодиёт бозорида ўз маблағининг катта қисмини қўлламасдан улушини кенгайтиришга имкон беришини мўлжаллаётган McDonald’s 2022 йилгача Хитойдаги ресторанлари сонини ҳозирги 2,5 мингтадан 4,5 мингтагача кўпайтиришини эълон қилди.\nКомпания бу давр ичида Хитойда савдоларнинг икки рақамли йиллик ўсишига эришмоқчи ва 2022 йилгача йилига 500 та ресторандан очмоқчи. Компания жорий йилда 250 та янги ресторан очишга муваффақ бўлди.\n"Хитой яқинда компаниянинг АҚШдан ташқаридаги энг катта бозорига айланади", деб айтган McDonald’s раҳбари Стив Истербрук.\nЎтган ҳафтада регуляторлар томондан маъқулланган келишув доирасида CITIC McDonald’s’нинг Хитой ва Ҳонгконгдаги бизнесининг 52 фоизини, Carlyle эса 28 фоизини олади.


Тошкент шаҳри. Ҳаво ўзгариб туради, ёғингарчилик кутилмайди. Шамол шимоли-шарқдан 3-8 м/с тезликда эсади. Ҳарорат кечаси 11-13 даража, кундузи 0-2 даража совуқ бўлади.\nҚорақалпоғистон Республикаси, Хоразм вилояти. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шимоли-шарқдан 7-12 м/с тезликда эсади. Ҳарорат кечаси 10-15 даража, кундузи 0-5 даража совуқ бўлади.\nБухоро ва Навоий вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шимоли-шарқдан 7-12 м/с тезликда эсади. Ҳарорат кечаси 8-13 даража, кундузи 0-5 даража совуқ бўлади.\nТошкент, Сирдарё, Самарқанд ва Жиззах вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шимоли-шарқдан 7-12 м/с тезликда эсади. Ҳарорат кечаси 8-13 даража, кундузи 0-5 даража совуқ бўлади.\nҚашқадарё ва Сурхондарё вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шимоли-шарқдан 7-12 м/с тезликда эсади. Ҳарорат кечаси 5-10 даража, кундузи 3 даража совуқ - 2 даража илиқ бўлади.\nАндижон, Наманган, Фарғона вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шимоли-шарқдан 5-10 м/с тезликда эсади. Ҳарорат кечаси 7-12 даража, кундузи 0-5 даража совуқ бўлади.\nРеспубликанинг тоғли ҳудудлари. Ҳаво ўзгариб туради, ёғингарчилик кутилмайди. Баъзи жойларга туман тушади. Шамол шимоли-шарқдан 7-12 м/с тезликда эсади. Ҳарорат кечаси 15-20 даража, кундузи 8-13 даража совуқ бўлади.\n5 декабр куни Ўзбекистонда кутилаётган об-ҳаво маълумоти


Украинада бош вазир вазифасини вақтинча Сергей Арбузов бажаради\nУкраина бош вазири вазифасини вақтинча бош вазирнинг биринчи ўринбосари Сергей Арбузов бажариб туради. Бу ҳақда “Интерфакс-Украина” агентлигига собиқ бош вазир Микола Азаровнинг матбуот котиби Виталий Лукьяненко билдирган.\nЛукьяненкога кўра, Украина президенти Вазирлар маҳкамасига янги ҳукумат иш бошлагунга қадар ўз вазифаларини бажаришда давом этишни топширган. Украина собиқ бош вазирининг матбуот котиби: “29 январга режаланган ҳукумат мажлисини Арбузов ўтказса керак”, деб айтган.\nЭслатиб ўтамиз, кеча Украина парламенти сессиясида бош вазир Микола Азаров истеъфога кетишини маълум қилганди. Азаров ўз истеъфоси сабабини юзага чиққан "зиддиятни тинч йўллар билан ҳал қилиш учун томонлар ўртасида сиёсий муросага эришиш йўлида қўшимча имкон яратиш мақсади" билан изоҳлаган.\nЎтган ҳафтада президент Виктор Янукович бош вазир лавозимини мухолифат етакчиларидан бири Арсений Яценюкка таклиф қилган, Яценюк эса буни рад этганди.\nКечаги сессия чоғида депутатлар Украинада баҳсларга сабаб бўлган норозилик чиқишлари ва кўча юришларини чекловчи қонунни ҳам қарийб бир овоздан бекор қилдилар.


Ўзбекистон Республикаси Марказий банки валюта курсларини белгилади\nДоллар тез пасайиб бормоқда – Марказий банк\n22 Iyun 16:31 Иқтисодиёт\nВАЛЮТА КУРСИ ЕВРО МАРКАЗИЙ БАНК РЕГУЛЯТОР РУБЛ сўмни ташкил\nЎзбекистон Марказий банки 23-июндан амал қиладиган валюта курсларини белгилади.\nРегулятор маълумотларига кўра, АҚШ доллари курси 48,91 сўмга тушиб, 10 847,08 сўмни ташкил қилди.\nЯгона Европа валютаси ҳам 103,75 сўмга арзонлашди. Энди бир еврога 11 411,13 сўм беряпти.\nБундан ташқари, Россия рубли 4,15 сўмга қимматлашди ва 203,89 сўмни ташкил қилди.\nЭслатиб ўтамиз, 22-июн куни доллар курси 32,13 сўмга тушиб, 10 895,99 сўмни ташкил қилган бўлса, рубл курси 5,72 сўмга қимматлашган эди.\nРегулятор маълумотларига кўра, рубл 200 сўмдан ошиб кетган, доллар тез тушиб кетмоқда.\nЖорий йилнинг март ойи бошида доллар курси 10 887,83 сўмни ташкил қилган эди.\nТошкентдаги ҳарбий шаҳарча қарийб 25 миллион доллар эвазига сотилди\nЎзбекистон дон етиштириш ва сотишда бозор муносабатларига ўтади\nЎзбекистонда аҳоли жон бошига 5 килограмм помидор етиштирилмоқда


Қарорлар ва оқибатлар — Sof.uz\nКамолиддин Раббимов 11.07 15:53 1681 Колумнистлар\nСиёсий тизим доимий ҳаракатда бўлади, у ҳеч қачон ўзгармас ҳолатда қолмайди. Тизим ё кенгаяётган бўлади ë тораяётган. Сиёсий тизим ва унинг легитимлиги ижтимоий фикрда, глобал ҳамжамият қарашларида доимий ревизияда – кузатувда туради. Ҳар бир сиёсий воқеа-ҳодиса тизимнинг легитимлиги, унинг кенгайиш ёки торайишга мойиллигини кўрсатувчи омил бўла олади.\nҲокимиятга ишонч масаласида Ўзбекистон жамияти жуда пессимист. Чунки Ўзбекистон давлатчилиги кўз очибдики жамият ўзини доим алданган ҳис қилиб келмоқда. Ижтимоий тафаккурда ҳокимият халқдан, одамлардан мустақил, автоном корпорация сифатида қабул қилинади.\nДавлатнинг легитимлиги замирида бирламчи ва оддий ғоялар туради:\nҳокимият халқнинг хизматкори бўлиши керак;\nҳукуматга берилган ваколат ва ресурсларнинг барчаси фақат халқники;\nҳуқуқий давлатчилик ва ёки исломий қадриятларга кўра ҳам ҳокимият халқ ва Худо олдида масъул ва жавобгар...\nБугун ижтимоий тафаккурдаги қўрқув тезлик билан эриб, телеграм ва Youtube каналлар, бошқа тармоқлар орқали ижтимоий фикр ҳамда кайфият шаклланиб бормоқда. Бу кайфият реал ўлчовга эга: эртанги ижтимоий барқарорлик ва ҳокимиятга ишонч айнан мана шу ижтимоий тармоқлардан Ўзбекистон кўчаларига, реал ҳаётга кўчади. Ўзбекистон олдинги тотал назоратга қайтиш учун энди олдингидан кўпроқ куч ишлатиши керак бўлади. Бундан ташқари, ахборот устидан тўлиқ назорат ўрнатиш имконсиз. Демак, фақат иккинчи йўл қолмоқда – ташаббусларни қўлга олиш, ислоҳотларни жадаллаштириш, янги ғоя ва лойиҳаларни бостириш эмас, уларни қўллаш орқали легитимлик марказида бўлиш.\nЎзбекистон жамиятида ўзгаришларга ишонч пайдо бўлиши – қимматли ресурс. Ҳар доим ҳам шундай бўлмаган, бўлавермайди. Жамият илғор мутафаккирларининг фаоллик кўрсатишга, ўз ғоя ва лойиҳаларини амалга оширишга интилиши – қимматли ресурс. Чорак асрки, мутафаккирлар ва жамият диктатуранинг ўлимини кутиб яшашди. Бугун Ўзбекистон жамиятида жуда катта ижтимоий энергия босилиб ётибди.\nБу энергияни каналлаштириш, уни ривожланишга, ҳуқуқий ва рақобатбардош давлатчиликка конвертация қилиш мураккаб, лекин тарихий ҳамда шарафли вазифа. Агар жамият қаъридан оҳиста чиқиб келаётган ғоялар, ташаббуслар, лойиҳалар бостирилса, у ўз энергиясини ҳокимият ўзани ва шартлари асосида эмас, ҳокимиятга қарши ўзанда сарфлашни бошлайди. Яқин ойлар эса тарихий аҳамиятли қарорлар қабул қилиниши керак бўлган давр ҳисобланади. Қарорларга қараб, оқибатлар юзага келади.\nжамият тафаккур сиёсий онг\n25.03 10:32 873\nЯнги Ўзбекистоннинг янги имомлари қандай бўлиши керак?\n28.01 19:33 2282


28 октябр 2020, Тошкент вақти: 22:45\nМосквадан 28 тожикистонликнинг жасади олиб келинган.\nТожикистоннинг “Тожик эйр” авиаширкати 20 май куни Россиядан депортация қилинган 213 тожикистонлик муҳожирни ва бир неча жасадни Москвадан Душанбега олиб келди.\nМуҳожирлар белгиланган тартиб асосида карантинга олинди. Уларнинг орасида аёллар ва болалар ҳам бор.\n“Бу махсус рейс турли қонунбузарликларни содир этгани учун Россиядан депортация қилинган тожикистонликларни олиб келиш учун ташкил этилган. Тожикистон билан Россия ўртасида доимий парвозларни амалга ошириш ҳозирда тўхтатилган. Бу махсус рейсни уюштириш масаласида икки давлат ҳукуматлари ўзаро келишиб олган, чунки Тожикистон фуқаролари 30 кундан кўпроқ вақтдан бери муҳожирлар учун спецприёмникларда сақланиб келинаётган эди”,- деб билдирди Озодлик радиоси тожик хизматига исми сир тутилишини илтимос қилган ҳукумат расмийси.\nҲуқуқ фаоли Иззат Амон мазкур чартер рейси билан Россияда турли сабаблар билан вафот этган ва моргларда сақланаётган тожикистонликларнинг жасадлари ҳам олиб келинишини айтган эди. Ҳукумат расмийси бу маълумотни тасдиқламади ва айни пайтда рад ҳам этмади.\n“Тожикинфо” агентлиги эса ўз манбаларига таянган ҳолда чартер рейси билан Москвадан 28 тожикистонликнинг жасади олиб келинганини ёзди.


Ёлғон қабрлар (1)\nBy Зубайр Исмоил on 08/10/2021 МАҚОЛАЛАР ҚАБРИСТОНГА ОИД ҲУКМЛАР\nШайхулислом Ибн Таймия раҳимаҳуллоҳ айтади: «Ёлғон қабрлар кўп. Жумладан:\nДамашқда Убай ибн Каъбга нисбат бериладиган қабр. Убай ибн Каъб Мадина набавияда вафот этганига одамлар иттифоқ қилган. Дамашқ атрофида Умму Ҳабиба, Умму Салама ёки Набий саллаллоҳу алайҳи ва салламнинг бошқа бирор аёлларининг қабри бор деган одам ёлғон айтибди. Бироқ Шомда саҳобиялардан бўлган Умму Салама бинти Язид ибн Сакан исмли аёл ўтган. Бу аёл Шомда вафот этган. Эҳтимол, қабр ўша аёлникидир.\nБилолнинг қабрига келсак, у тўғри бўлиши мумкин. Чунки у Дамашқда «Боб ас-сағир» қабристонига кўмилган. У ўша ерга дафн этилгани маълум, бироқ қабрини аниқ белгилаш тўғри эмас. Чунки айтилишича, у ерлар экинзорга айлантирилган.\nДамашқ ғарбидаги Увайс ал-Қаранийга нисбат бериладиган қабр. Чунки Увайс Шомга келмаган, балки Ироққа борган.\nДамашқ жомесидаги Ҳуд алайҳиссаломга нисбат бериладиган қабр ёлғон эканига илм аҳли иттифоқ қилган. Чунки Ҳуд алайҳиссалом Шомга келмаган, балки Яманга пайғамбар қилиб юборилган, кейин Маккага ҳижрат қилган. Баъзилар: «У киши Яманда вафот этган», деса, яна баъзилар: «Йўқ, Маккада вафот этган, у қабр эса Муовия ибн Абу Суфён қабрининг қаршисидадир», дейди. «Боб ас-сағир» ташқарисида жойлашган, «Муовиянинг қабри» деб айтиладиган қабр эса Муовия ибн Язид ибн Муовияга оиддир. У қисқа муддат халифа бўлган, кейин вафот этган, ортидан бирортани валиаҳд этиб қолдирмаган. У диндор, солиҳ инсон бўлган.\nХолиднинг Ҳимсдаги қабри. У қабр мазкур Муовиянинг акаси Холид ибн Язид ибн Муовиянинг қабри экани айтилади. Қабр Холид номи билан танилгани ва омма орасида Холид ибн Валид машҳур бўлгани боис уни Холид ибн Валидга тегишли деб ўйлаб қолишган. Дарҳақиқат, қабр у кишига тегишлими ёки Холид ибн Язидгами деган масалада ихтилоф қилинди. Абу Умар ибн Абдулбар «Ал-истийъоб» китобида келтиришича, Холид ибн Валид Ҳимсда вафот этган. «У ҳижрий йигирма биринчи ёки йигирма иккинчи санада Умар ибн Хаттоб разияллоҳу анҳу халифалик даврида Мадинада вафот этган ва васиятини Умарга қолдирган», деганлар ҳам бор. Валлоҳу аълам.\nАбу Муслим Хавлонийнинг Дорийёдаги қабри. Унда ихтилоф бор.\nАли ибн Ҳасаннинг Мисрдаги қабри. У шак-шубҳасиз ёлғондир. Чунки Али ибн Ҳусайн Мадинада вафот этиб, Бақеъга кўмилганига барча иттифоқ қилган.\nҚоҳирадаги «Раъс» (бош) мақбараси. Чунки Ҳусайн разияллоҳу анҳу ўлдирилиши ҳақида ёзган муаллифларнинг барчалари бир овоздан Ҳусайннинг боши Мисрда эмаслигини айтганлар ва бу мақбара уйдирма эканини аниқ билганлар. Аслида бу бош Асқалондаги мақбарадан кўчирилган. Мазкур мақбара (Раъс) бундан олтмиш йиллар аввал бешинчи юз йилликнинг охирларида барпо этилган. Буниси эса Ҳусайн разияллоҳу анҳу ўлдирилганидан чамаси беш юз йил ўтиб олтинчи юз йиллик асносида қурилган. Қоҳира шаҳри эса Ҳусайн ўлдирилганидан уч йил чамаси кейин барпо этилган.\nДарҳақиқат, Ибн Диҳя «Ал-алам ал-машҳур» китобида мазкур мақбара уйдирма эканини баён қилган ва бош Мадинага кўмилганини айтган. Шунингдек, Зубайр ибн Баккор ҳам шундай деган.\nБошнинг бошқа жойга кўчирилиши ҳақидаги саҳиҳ хабарни Бухорий «Саҳиҳ»да қуйидагича келтиради: “Бош Убайдуллоҳ ибн Зиёдга олиб келинди. У бошнинг олд тишларига дарахт новдаси билан ниқтар эди”. Анас ибн Молик бу воқеага гувоҳ бўлган. Бир ривоятда Абу Барза Асламий дейилган. Икковлари ҳам Ироқда бўлган.\nУзуқ ёки номаълум санад билан ривоят қилинади: “Бош Язидга олиб келинди. У бошнинг олд тишларига дарахт новдаси билан ниқтар, ўша ерда Абу Барза ҳам бор эди”. Уламолар бунга эътироз этишган. Бу хабар ёлғондир. Чунки Абу Барза Шомда Язид ҳузурида бўлмаган, балки у Ироқда бўлган.\nҲусайннинг жасадига келсак, у билиттифоқ Карбалодадир. Абул Аббос айтади: “Менга «сиқа» (ишончли) кишилар сўзлаб берган. Уларнинг бир гуруҳи Ибн Дақиқ ал-Ийддан, яна бир гуруҳи Абу Муҳаммад Абдулмалик ибн Халаф ад-Димётийдан, яна бир гуруҳи Абу Бакр Муҳаммад ибн Аҳмад ал-Қасталлонийдан, яна бир жамоа тафсир соҳиби Абу Абдуллоҳ ал-Қуртубийдан сўзлаб берган. Улардан менга сўзлаб берган кишиларнинг барчалари ростгўйлигида мен шубҳа қилмайдиган кишилардир. Уларнинг баъзиларидан жуда кўпчилик менга сўзлаб берган. Барчалари ўзларига сўзлаб берган кишиларнинг ушбу гапларини менга етказдилар: Мазкур мақбара иши инкор этилар ва ёлғон экани айтилар эди. Унда Ҳусайн разияллоҳу анҳунинг на боши ва на бирор аъзоси мавжуд эмас. Менга Ибн Қасталлонийдан сўзлаб берганлар айтишича, у киши: «У жойда насронийнинг жасади бор», деган экан”.\nАли разияллоҳу анҳунинг Нажаф ичкарисида жойлашган қабри. Уламолар наздида маълум бўлган нарса шуки, Муовия разияллоҳу анҳу Шомдаги амирлик қасрига ва Амр ибн Ос разияллоҳу анҳу Мисрдаги амирлик қасрига кўмилганидек, Али разияллоҳу анҳу ҳам Кўфадаги амирлик қасрига дафн этилган. Хаворижлар уларнинг қабрларини ковлаб олишларидан қўрқилгани учун шундай қилинган. Бироқ Нажафдаги қабр Муғийра ибн Шуъба разияллоҳу анҳуга оид экани айтилади. Уч юз йилдан ошиқ вақт ҳеч ким уни Али разияллоҳу анҳунинг қабри деб айтмаган, у ерни кўзлаб бормаган.\nАбдуллоҳ ибн Умарнинг Жазирадаги қабри. Абдуллоҳ ибн Умар Абдуллоҳ ибн Зубайр ўлдирилган йили Маккада вафот этганига одамлар иттифоқ қилган. У киши муҳожирлардан бўлгани боис ўзини ҳарам ташқарисига кўмишларини васият қилган. Одамларга бу оғир келган ва уни Макканинг юқори қисмига дафн этганлар.\nЖобирнинг Ҳаррон атрофидаги қабри. Жобир разияллоҳу анҳу Мадинаи набавияда вафот этганига одамлар иттифоқ қилган. У Мадинада вафот этган охирги саҳобийдир.\nРасулуллоҳ саллаллоҳу алайҳи ва салламнинг қизлари Умму Кулсум ва Руқайяга нисбат бериладиган Шомдаги қабр. У иккиси Набий саллаллоҳу алайҳи ва саллам тириклик пайтларида Усмон разияллоҳу анҳунинг никоҳида бўлган ҳолларида Мадинада вафот этганликларига барча иттифоқ қилган.\nУшбу ёлғон қабрлар вужудга келишининг сабаби исмлардаги ўхшашликдир. Мазкур саҳобалар исми билан номланган бирортаси вафот этган, кейин ўша жойлардан бирига кўмилган, сўнг баъзи жоҳиллар бу қабр саҳобалардан бирига тегишли деб ўйлаб қолган бўлиши мумкин. Аллоҳ таоло барча саҳобалардан рози бўлсин. Валлоҳу аълам».\n Имом Ибн Таймия раҳимаҳуллоҳ айтади: «Бош Мисрга олиб келингани ёлғон эканига барча одамлар итифоқ қилган. Мисрнинг Қоҳира шаҳрида жойлашган, «Ҳусайн мақбараси» деб аталадиган бу мақбара чўпчак экани, унда Ҳусайн разияллоҳу анҳунинг на боши ва на бошининг бирор парчаси йўқ эканига уламоларнинг барчалари иттифоқ қилганлар. Балки бу гап Миср диёрида икки юз йил ҳукмронлик қилган Бани Абдуллоҳ ибн Қаддоҳ давлати даврида ўйлаб топилган. Охир-оқибат уларнинг давлати Нуриддин Маҳмуд даврида тугаб битган… Ҳусайн ўлими тўғрисида китоб битган барча шу гапни айтган: мукаррам бош асло бошқа ўлкаларга кўчирилмаган. Абул Хаттоб ибн Диҳя бу мақбара воқеаси ҳамда унинг ёлғон ва уйдирма экани ҳақида айтган ушбу гаплар илм аҳли наздида иттифоқ қилинган гаплардир» («Мажмуъ ал-фатово», 4/508-510).\n Қуртубий шу гапни тўғрироқ деб билган ва: «Бу ҳақда айтилган энг тўғри гап шудир», деган («Ат-тазкира», 2/739).\n «Саҳиҳи Бухорий», 3748-ҳадис.\nҲадис лафзи қуйидагича: Анас ибн Молик разияллоҳу анҳудан ривоят қилинади: «Убайдуллоҳ ибн Зиёдга Ҳусайн алайҳиссаломнинг боши бир тоғорага солиб келтирилди. У бошга тегина бошлади. Кейин унинг чиройи ҳақида бир нарсалар деди»\nАнас айтади: «Ҳусайн Расулуллоҳ саллаллоҳу алайҳи ва салламга энг кўп ўхшайдиган киши эди. (Соч-соқоли) нил бўёғи билан бўялган эди».\n Шайхулислом Ибн Таймия. «Ал-ихтиёрот ал-фиқҳийя», 141-145 бетлар\nКўпроқ маълумот олишни истаганлар бу китобга мурожаат қилсинлар: Шайхулислом Ибн Таймия. «Жомеъ ал-масоил», учинчи тўплам, 154-161 бетлар. Муҳаққиқ: Муҳаммад Азиз Шамс. «Дор олам ал-фавоид» нашриёти, биринчи нашр, 1422 ҳ.й.\nAvvalgi maqolaAқидати таҳовийя шарҳи | 54 | Шайх Содиқ Самарқандий\nKeyingi maqola Ҳидоя шарҳи | 213 | Зиҳор каффорати (1) | Шайх Содиқ Самарқандий


Венгер «Арсенал»га янги ҳужумчи сотиб олиш бўйича музокараларни бошлайди\n21:54 / 12.07.2016\n«Арсенал» жамоаси бош мураббийи Арсен Венгер чоршанба куни Лондонда «Наполи» жамоаси спорт ишлари директори Кристиано Жунтоли ва неаполитанликлар клуби президенти Аурелио Де Лаурентис билан учрашади.\nУчрашувда «Наполи» ҳужумчиси Гонсало Игуаиннинг «Арсенал»га ўтиши масаласи муҳокама қилинади.\nБундан олдинроқ, лондонликлар клуби 28 ёшли бу аргентиналик футболчи учун 50 миллион евро ва Оливье Жирунинг трансфер ҳуқуқини беришга тайёрлиги ҳақида хабар қилинганди.\nRaiSport эксперти Чиро Венерато «Наполи» Игуаинни «Арсенал»га сотишига ишонч билдирган.\n«Витселнинг трансфери бўйича воситачилар клубга Игуаин учун талабгор ҳақида маълум қилишган. Бу таклиф „Арсенал“ томонидан берилган. Гап 50 млн евро ва Жирунинг трансфер ҳуқуқи ҳақида кетмоқда. Менга маълум бўлишича, Венгер бу агентдан „Наполи“ раҳбари билан Лондондан учрашув ташкиллаштиришни сўраган. Игуаин мамнуният билан Англияга йўл олади. „Арсенал“ унга йилига 8 млн евро маош тўлашни назарда тутувчи 4 йиллик шартнома таклиф қилмоқда. Менимча, „Наполи“ буюк британияликларнинг таклифини қабул қилади ва унинг ўрнини тўлдириш учун Миликка эътиборини қаратади», — дея Венератонинг сўзларини келтиради 101 Great Goals.\nБугун Игуаинга Хитой жамоаларидан бири қизиқиш билдираётгани, унга бир мавсум учун 50 млн евролик маош таклиф қилаётгани ҳақида хабар ҳам пайдо бўлганди. Бу таклифни қабул қилиш орқали 28 ёшли Игуаин дунёдаги энг кўп маош олувчи футболчига айланиши мумкин бўларди.\nЎтган мавсумда Жиру Англия чемпионатининг 38 учрашувида 16 гол урган ва 6 марта голли пас муаллифи бўлган.\nИгуаиннинг кўрсаткичи эса А Сериянинг 35 учрашувидаги 36 гол ва 2 голли пас.


Футзал бўйича жаҳон чемпионатининг 1/8 финалида Ўзбекистон миллий жамоаси Эронга қарши муросасиз баҳс олиб борди.\nКалинич Нигерия терма жамоасига қарши кечган биринчи ўйинда жароҳатини важ қилиб захирадан майдонга тушишни истамаганди.\nСен ҳужум қилаётган рақиблар ортида бўлишинг керак. Сен эҳтимолий вариант сифатида туришинг керак.\nЖаҳон чемпионати совриндорлари тақдирланди. Ушбу тақдирлашда Хорватия терма жамоаси ярим ҳимоячиси Лука Модрич ЖЧ-2018нинг энг яхши ўйинчиси деб топилди..


Добавлено: 25.05.2016, 14:40\n«Ижтимоий фикр» жамоатчилик фикрини ўрганиш маркази «Ўзбекистон ёшлари: ҳаётий қадриятлар, маънавият, келажакдаги режалар» мавзуида ижтимоий сўров ўтказди.\nМустақиллик йилларида ёшларимиз онги ва дунёқараши кенгайиб, ватанпарварлик туйғуси мустаҳкамланиб бормоқда. Сўров натижалари шундан далолат берадики, ёшларимиз миллий ўзликни англашни халқимиз маънавияти, урф-одат ва анъаналари, давлат мустақиллиги, шонли тарихимиз, аждодларимизнинг бой мероси, она тилимиз ва маданиятимиз билан боғлайди.\nСўровда қатнашган ёшларнинг аксарияти (94,3 фоизи) истиқлол йилларида ватанпарварлик туйғуси мустаҳкамланиб бораётганини қайд этган. Иштирокчиларнинг деярли барчаси, яшаш жойи, жинси, ёши, оилавий аҳволи, маълумоти, бандлиги ва миллатидан қатъи назар, шундай фикр билдирган. Уларнинг таъкидлашича, ватанпарварлик Ватанга садоқат ва муҳаббат, уни ҳимоя қилиш, мамлакатимизнинг буюк келажаги учун курашиш, халқимиз тарихи, маданияти ва миллий анъаналарини билиш ва ҳурмат қилиш демакдир.\nТадқиқот давомида соғлом турмуш тарзи масаласи ҳам ўрганилди ва ёшларнинг аксарияти (88,3 фоизи) бунга риоя этиши маълум бўлди. Иштирокчиларнинг фикрича, соғлом турмуш тарзи аввало спорт билан боғлиқ. Сўров натижаларига кўра, ёшларнинг 53,3 фоизи спорт билан мунтазам, жумладан, ҳар ўнинчиси профессионал даражада шуғулланади ва спорт разрядига эга.\nЎтказилган тадқиқот давомида аксарият ёшлар (90,8 фоизи) келажакда таълим муассасасида (олий ўқув юрти, коллеж ва лицейда) ўқиб, уни муваффақиятли битириш, яхши мутахассис бўлиш ва муносиб касб эгаллаш, тадбиркорлик билан шуғулланишни режалаштираётгани маълум бўлди.\nЁшларимиз ўз ҳаётидан мамнун ва Ватанимиз билан фахрланади. Бу Президентимиз Ислом Каримов раҳнамолигида ёшларга оид давлат сиёсати ҳаётга самарали татбиқ этилаётганининг ёрқин намунасидир.\nДУНЁДАГИ ЭНГ КЕКСА КИШИ ЭКАНЛИГИ АЙТИЛАЁТГАН ЎЗБЕКИСТОНЛИК ҲУВАЙДО УМАРОВА 121 ЁШГА ТЎЛДИhttps://t.co/xnmRsoKGFZ pic.twitter.com/VKQEZGmsdx


Қозоғистондаги ЙТҲда 3 нафар ўзбекистонлик ҳалок бўлди - zarnews.uz\nҚозоғистондаги ЙТҲда 3 нафар ўзбекистонлик ҳалок бўлди\nКеча, 8 сентябр куни Қозоғистоннинг Туркистон вилояти ҳудудида, Чимкент-Самара автотрассасида йўл-транспорт ҳодисаси рўй берган. Унда 4 одам жабрланган.\nТашқи ишлар вазирлиги матбуот хизмати хабарига кўра, 2 нафар аёл М.У. ва М.М. воқеа жойида, З.С. эса касалхонада вафот этди. Давлат рақами 40Р988ҚА бўлган “Нехиа” автомашинаси ҳайдовчиси М.У. Ўрдабаси тумани тез ёрдам шифохонасининг реанимация бўлимига жойлаштирилган.\nЙўл транспорт ҳодисаси бўйича жиноий иш очилиб, тергов олиб борилмоқда.\nБош консулхона вазиятни назоратга олган, ҳуқуқни муҳофаза қилувчи органлар ва тиббиёт муассасаси билан тезкор алоқа ўрнатган ҳамда марҳумларнинг жасадларини ватанига юбориш бўйича консуллик-ҳуқуқий ва ташкилий масалалар билан шуғулланмоқда.